ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Δεύτερη ενδιάμεση αξιολόγηση των κοινών επιχειρήσεων για την υλοποίηση των κοινών τεχνολογικών πρωτοβουλιών «CLEAN SKY», «ΚΥΨΕΛΕΣ ΚΑΥΣΙΜΟΥ ΚΑΙ ΥΔΡΟΓΟΝΟ» και «ΠΡΩΤΟΒΟΥΛΙΑ ΓΙΑ ΤΑ ΚΑΙΝΟΤΟΜΑ ΦΑΡΜΑΚΑ» /* COM/2014/0252 final */





Πίνακας Περιεχομένων 1. ΕΙΣΑΓΩΓΗ.. 3 2. ΙΣΤΟΡΙΚΟ.. 3 3. Η ΔΙΑΔΙΚΑΣΙΑ ΑΞΙΟΛΟΓΗΣΗΣ. 5 4. ΣΥΝΟΨΗ ΤΩΝ ΑΠΟΤΕΛΕΣΜΑΤΩΝ ΤΗΣ ΑΞΙΟΛΟΓΗΣΗΣ ΚΑΙ ΣΥΣΤΑΣΕΙΣ. 6 4.1. Clean Sky. 7 4.1.1. Οργάνωση της κοινής επιχείρησης και σχέσεις με τους ενδιαφερόμενους φορείς. 7 4.1.2. Υλοποίηση του ερευνητικού προγράμματος. 7 4.2. Κυψέλες καυσίμου και υδρογόνο. 8 4.2.1. Οργάνωση της κοινής επιχείρησης και σχέσεις με τους ενδιαφερόμενους φορείς. 8 4.2.2. Υλοποίηση του ερευνητικού προγράμματος. 8 4.3. Πρωτοβουλία για τα καινοτόμα φάρμακα. 9 4.3.1. Οργάνωση της κοινής επιχείρησης και σχέσεις με τους ενδιαφερόμενους φορείς. 9 4.3.2. Υλοποίηση του ερευνητικού προγράμματος. 9 4.4. ΑΝΑΛΥΣΗ SWOT. 10 5. ΑΠΑΝΤΗΣΗ ΤΗΣ ΕΠΙΤΡΟΠΗΣ ΣΤΙΣ ΕΚΘΕΣΕΙΣ ΤΩΝ ΟΑΕ. 11 5.1. Clean Sky. 11 5.1.1. Συστάσεις σε θέματα οργάνωσης και αποδοτικότητας. 12 5.1.2. Συστάσεις για πρόοδο και αποτελεσματικότητα. 13 5.2. Κυψέλες καυσίμου και υδρογόνο. 14 5.2.1. Συστάσεις σε θέματα οργάνωσης και αποδοτικότητας. 14 5.2.2. Συστάσεις για πρόοδο και αποτελεσματικότητα. 14 5.3. Πρωτοβουλία για τα καινοτόμα φάρμακα. 15 5.3.1. Συστάσεις σε θέματα οργάνωσης και αποδοτικότητας. 15 5.3.2. Συστάσεις για πρόοδο και αποτελεσματικότητα. 17 6. ΣΥΜΠΕΡΑΣΜΑΤΑ.. 18 ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Δεύτερη ενδιάμεση αξιολόγηση των κοινών επιχειρήσεων για την υλοποίηση των κοινών τεχνολογικών πρωτοβουλιών «CLEAN SKY», «ΚΥΨΕΛΕΣ ΚΑΥΣΙΜΟΥ ΚΑΙ ΥΔΡΟΓΟΝΟ» και «ΠΡΩΤΟΒΟΥΛΙΑ ΓΙΑ ΤΑ ΚΑΙΝΟΤΟΜΑ ΦΑΡΜΑΚΑ» 1. ΕΙΣΑΓΩΓΗ Στην παρούσα έκθεση συνοψίζονται τα πορίσματα και οι βασικές συστάσεις των επιτροπών ανεξάρτητων εμπειρογνωμόνων που διενήργησαν τις δεύτερες ενδιάμεσες αξιολογήσεις των ακόλουθων κοινών τεχνολογικών πρωτοβουλιών (ΚΤΠ): «Clean Sky», «Κυψέλες καυσίμου και υδρογόνο» και «Πρωτοβουλία για τα καινοτόμα φάρμακα». Παρουσιάζονται επίσης οι παρατηρήσεις της Επιτροπής και επισημαίνονται οι τομείς στους οποίους θα πρέπει να προγραμματιστούν ενέργειες προκειμένου να δοθεί συνέχεια στις εν λόγω πρωτοβουλίες. Με την παρούσα έκθεση η Επιτροπή συμμορφώνεται με τις απαιτήσεις που προβλέπονται στο άρθρο 11 των αντίστοιχων κανονισμών του Συμβουλίου για τη θέσπιση των ανωτέρω κοινών τεχνολογικών πρωτοβουλιών[1]. Στα παραρτήματα παρέχονται πληροφορίες για τις τρεις ομάδες ανεξάρτητων εμπειρογνωμόνων (ΟΑΕ) που διενήργησαν τις αξιολογήσεις, καθώς και για την ανάλυση SWOT (πλεονεκτήματα, αδυναμίες, ευκαιρίες και απειλές) που πραγματοποιήθηκε για κάθε ΚΤΠ. Το παράρτημα περιλαμβάνει επίσης έναν πλήρη κατάλογο με τις συστάσεις που διατυπώθηκαν από τις ΟΑΕ. Οι πλήρεις εκθέσεις έχουν δημοσιευθεί στον αντίστοιχο ιστότοπο των κοινών επιχειρήσεων. 2. ΙΣΤΟΡΙΚΟ Στο έβδομο πρόγραμμα-πλαίσιο έρευνας και τεχνολογικής ανάπτυξης (ΠΠ7) προτάθηκε η σύσταση μακροπρόθεσμων συμπράξεων δημόσιου-ιδιωτικού τομέα ―υπό μορφή κοινών τεχνολογικών πρωτοβουλιών― οι οποίες θα εκτελούνταν μέσω κοινών επιχειρήσεων (ΚΕ) κατά την έννοια του άρθρου 171 της Συνθήκης για την ίδρυση της Ευρωπαϊκής Κοινότητας (πλέον άρθρο 187 της Συνθήκης για τη λειτουργία της Ευρωπαϊκής Ένωσης) και προβλέφθηκαν ειδικά κριτήρια για τον προσδιορισμό τους. Επισημάνθηκαν διάφοροι στρατηγικοί τεχνολογικοί τομείς και συστάθηκαν συμπράξεις δημόσιου-ιδιωτικού τομέα (ΣΔΙΤ) μεταξύ της Ευρωπαϊκής Επιτροπής και του βιομηχανικού κλάδου. Στην παρούσα έκθεση εξετάζονται οι εξής ΣΔΙΤ: · Η κοινή επιχείρηση Clean Sky είναι η ΣΔΙΤ μεταξύ της Ευρωπαϊκής Ένωσης (η οποία εκπροσωπείται από την Επιτροπή) και της αεροναυτικής βιομηχανίας. Βασικός της στόχος είναι η ανάπτυξη φιλικών για το περιβάλλον τεχνολογιών ―συμβάλλοντας με τον τρόπο αυτό στους στόχους που έχει θέσει η συμβουλευτική επιτροπή για την αεροναυτική έρευνα στην Ευρώπη (ACARE) σχετικά με τη μείωση των εκπομπών και του θορύβου στις αεροπορικές μεταφορές στην Ευρώπη μέχρι το 2020[2]― για όλα τα τμήματα του συστήματος αερομεταφορών που έχουν σχέση με την πτήση στον κλάδο της εμπορικής αεροπορίας. Στην κοινή επιχείρηση Clean Sky, η βιομηχανία εκπροσωπείται από 12 εξέχοντα στελέχη του βιομηχανικού κλάδου και από 66, μέχρι στιγμής, συνδεδεμένα μέλη. Πέραν των μελών, περισσότεροι από 400 εταίροι έχουν επιλεγεί μέσω ανοικτών προσκλήσεων υποβολής προτάσεων και έχουν επιφορτιστεί με συγκεκριμένα καθήκοντα. Όλα τα μέλη και οι εταίροι συνεργάζονται σε διάφορους τεχνολογικούς τομείς που έχουν ενσωματωθεί σε έξι προγράμματα επίδειξης ολοκληρωμένης τεχνολογίας (ΠΕΟΤ) και σε ένα πρόγραμμα τεχνολογικής αξιολόγησης με σκοπό την αξιολόγηση της απόδοσης των τεχνολογιών που αναπτύσσονται στο πλαίσιο της επιχείρησης Clean Sky. · Η κοινή επιχείρηση «Κυψέλες καυσίμου και υδρογόνο» (ΚΕ ΚΚΥ) είναι η ΣΔΙΤ μεταξύ της Ευρωπαϊκής Ένωσης (η οποία εκπροσωπείται από την Επιτροπή), των βιομηχανικών κλάδων των κυψελών καυσίμου και του υδρογόνου (που εκπροσωπούνται από τον βιομηχανικό όμιλο NEW-IG) και της ερευνητικής κοινότητας (που εκπροσωπείται από τον ερευνητικό όμιλο N.ERGHY). Βασικός της στόχος είναι να επιταχυνθεί η διάδοση των τεχνολογιών κυψελών καυσίμου και υδρογόνου στην αγορά ώστε να αξιοποιηθούν οι δυνατότητές τους για την επίτευξη ενός ενεργειακού συστήματος πτωχού σε άνθρακα. · Η κοινή επιχείρηση της πρωτοβουλίας για τα καινοτόμα φάρμακα (ΚΕ ΠΚΦ) είναι η ΣΔΙΤ μεταξύ της Ευρωπαϊκής Ένωσης (η οποία εκπροσωπείται από την Επιτροπή) και της Ευρωπαϊκής Ομοσπονδίας Φαρμακευτικών Βιομηχανιών και Ενώσεων (EFPIA). Στόχοι της είναι η δημιουργία ενός πιο συνεργατικού περιβάλλοντος για τη φαρμακευτική έρευνα και τεχνολογική ανάπτυξη (Ε&Α) στην Ευρώπη και η ανάπτυξη αποτελεσματικότερων και ασφαλέστερων φαρμάκων, με παράλληλη αύξηση της ανταγωνιστικότητας στον φαρμακευτικό κλάδο της ΕΕ. Η ΚΤΠ Clean Sky έχει προϋπολογισμό ύψους 1,6 δισεκατομμυρίων ευρώ. Το ανώτατο ποσό συνεισφοράς της ΕΕ ανέρχεται σε 800 εκατομμύρια ευρώ, εκ των οποίων 200 τουλάχιστον εκατομμύρια ευρώ διατίθενται σε προσκλήσεις υποβολής προτάσεων. Μέχρι τον Σεπτέμβριο του 2013 είχαν αξιολογηθεί 14 προσκλήσεις υποβολής προτάσεων βάσει των οποίων επελέγη ένα χαρτοφυλάκιο έργων. Κατά τον χρόνο της αξιολόγησης το χαρτοφυλάκιο περιελάμβανε 349 έργα για τα οποία είχαν υπογραφεί συμφωνίες επιχορήγησης. Η αξιολόγηση της 15ης πρόσκλησης υποβολής προτάσεων ήταν σε εξέλιξη ενώ η 16η και τελική πρόσκληση αναμένεται να προκηρυχθεί πριν από το τέλος του 2014. Το ανώτατο ποσό συνεισφοράς της ΕΕ για ερευνητικές δραστηριότητες του προγράμματος «Κυψέλες καυσίμου και υδρογόνο» ανέρχεται σε 470 εκατομμύρια ευρώ. Μέχρι στιγμής, έχουν προκηρυχθεί έξι ετήσιες προσκλήσεις υποβολής προτάσεων βάσει των οποίων σχηματίστηκε ένα χαρτοφυλάκιο έργων. Στο πλαίσιο των πρώτων πέντε προσκλήσεων αναλήφθηκαν υποχρεώσεις ύψους περίπου 380 εκατομμυρίων ευρώ για 131 έργα. Οι διαπραγματεύσεις για τα 71 έργα που είχαν υποβληθεί στο πλαίσιο της πρόσκλησης υποβολής προτάσεων του 2013, με συνολική ενδεικτική χρηματοδότηση περίπου 68 εκατομμυρίων ευρώ, ήταν ακόμα σε εξέλιξη όταν διενεργήθηκε η δεύτερη ενδιάμεση αξιολόγηση. Όσον αφορά την Πρωτοβουλία για τα καινοτόμα φάρμακα, το ανώτατο ποσό συνεισφοράς που προβλέφθηκε στον προϋπολογισμό του ΠΠ7 ανερχόταν σε 1 δισεκατομμύριο ευρώ. Μέχρι στιγμής έχουν προκηρυχθεί 10 προσκλήσεις υποβολής προτάσεων και έχει δημιουργηθεί ένα συνολικό χαρτοφυλάκιο 40 περίπου έργων που είναι σε εξέλιξη. Η 11η και τελευταία πρόσκληση προκηρύχθηκε στις 11 Δεκεμβρίου 2013. Σύμφωνα με τις απαιτήσεις των κανονισμών του Συμβουλίου για τη σύσταση των κοινών επιχειρήσεων για την υλοποίηση των κοινών τεχνολογικών πρωτοβουλιών (ΚΕ ΚΤΠ) ο πρώτος γύρος ενδιάμεσων αξιολογήσεων διενεργήθηκε το 2010 και το 2011. Ο δεύτερος γύρος, που αποτελεί και το αντικείμενο της παρούσας έκθεσης, ολοκληρώθηκε πριν από το τέλος του 2013. Η απάντηση της Επιτροπής στις εκθέσεις της πρώτης ενδιάμεσης αξιολόγησης συμπεριλήφθηκε στην ανακοίνωσή της για τις συμπράξεις[3]. 3. Η ΔΙΑΔΙΚΑΣΙΑ ΑΞΙΟΛΟΓΗΣΗΣ Οι δεύτερες ενδιάμεσες αξιολογήσεις των τριών κοινών επιχειρήσεων πραγματοποιήθηκαν παράλληλα. Ο συντονισμός των αξιολογήσεων είχε ιδιαίτερη σημασία ενόψει της μετάβασης από το ΠΠ7 στο πρόγραμμα «Ορίζων 2020» παράλληλα με την υπό εξέλιξη διαδικασία για τη συνέχιση των εν λόγω πρωτοβουλιών. Στόχος της παρούσας αξιολόγησης είναι να εξεταστεί η αποτελεσματικότητα, η αποδοτικότητα και η ποιότητα της λειτουργίας των κοινών επιχειρήσεων σε σχέση με τους φορείς διαχείρισης και τις δραστηριότητές τους. Για τον σκοπό αυτό, η Επιτροπή κάλεσε κλιμάκιο ανεξάρτητων εμπειρογνωμόνων να εξετάσουν στοιχεία και συνεντεύξεις επιλεγμένων ενδιαφερόμενων φορέων σε κάθε τεχνολογικό κλάδο και να καταρτίσουν σχετική έκθεση. Προς διευκόλυνση της αξιολόγησης οριζόντιων και κοινών ζητημάτων, ένας από τους εμπειρογνώμονες συμμετείχε και στις τρεις ομάδες ανεξάρτητων εμπειρογνωμόνων (ΟΑΕ). Μετά τις προκαταρκτικές συνεδριάσεις στις Βρυξέλλες τον Μάρτιο του 2013, οι αξιολογήσεις διήρκεσαν, κατά μέσο όρο, πέντε μήνες. Διενεργήθηκαν με συνδυασμό τηλεργασίας, τηλεσυσκέψεων, συναντήσεων, καθώς και συνεντεύξεων με ευρύ φάσμα ενδιαφερομένων. Στο πλαίσιο της πρωτοβουλίας «Κυψέλες καυσίμου και υδρογόνο», πραγματοποιήθηκε επίσης διαδικτυακή έρευνα μεταξύ συντονιστών έργων. Για την πρωτοβουλία Clean Sky πραγματοποιήθηκαν πολλές επιτόπιες επισκέψεις στις εταιρείες και στις εγκαταστάσεις επιλεγμένων ΠΕΟΤ προκειμένου να αξιολογηθεί η στρατηγική και το έργο που επιτελέστηκε για την κατάρτιση των προγραμμάτων επίδειξης. Επιπλέον, εξετάστηκαν εσωτερικά έγγραφα και πληροφορίες που διατίθενται στο διαδίκτυο, συμπεριλαμβανομένης μιας σειράς εγγράφων πολιτικής της ΕΕ. Οι εκθέσεις των ΟΑΕ δημοσιεύθηκαν τον Ιούλιο του 2013 (Κυψέλες καυσίμου και υδρογόνο), τον Αύγουστο του 2013 (Πρωτοβουλία για τα καινοτόμα φάρμακα) και τον Οκτώβριο του 2013 (Clean Sky). Αυτός ο δεύτερος γύρος ενδιάμεσων αξιολογήσεων υποστήριξε, κατά περίπτωση, τη νομοθετική διαδικασία για τη σύσταση της επόμενης γενιάς ΚΕ ΚΤΠ. 4. ΣΥΝΟΨΗ ΤΩΝ ΑΠΟΤΕΛΕΣΜΑΤΩΝ ΤΗΣ ΑΞΙΟΛΟΓΗΣΗΣ ΚΑΙ ΣΥΣΤΑΣΕΙΣ Το γενικό συμπέρασμα των εκθέσεων των ΟΑΕ είναι ότι οι κοινές επιχειρήσεις είχαν επιτυχή έκβαση σε ό,τι αφορά την επίτευξη των στόχων τους, ότι ανταποκρίνονται στις προκλήσεις του προγράμματος «Ορίζων 2020» και ότι πρέπει να συνεχιστούν. Οι δεύτερες ενδιάμεσες αξιολογήσεις δείχνουν ότι οι υφιστάμενες κοινές επιχειρήσεις απέδειξαν επιτυχώς τη βιωσιμότητα της έννοιας των ΣΔΙΤ για την έρευνα σε στρατηγικούς τεχνολογικούς τομείς. Οι επιχειρήσεις ήταν ιδιαίτερα αποτελεσματικές όσον αφορά την επίτευξη των βασικών στόχων και συνέβαλαν στην ενίσχυση του ρόλου της Ευρώπης στην Ε&Α στους τομείς της αεροναυπηγικής, της φαρμακευτικής και των κυψελών καυσίμου και του υδρογόνου. Σε μακροπρόθεσμο ορίζοντα, οι εμπειρογνώμονες θεωρούν ότι ορισμένα ζητήματα μπορούν να βελτιωθούν και, για τον λόγο αυτό, διατύπωσαν σειρά συστάσεων προκειμένου να εξαλειφθούν ή να περιοριστούν οι αδυναμίες που εντοπίστηκαν στις τρέχουσες δραστηριότητες κάθε κοινής επιχείρησης και να βελτιωθεί η αποτελεσματικότητα, η αποδοτικότητα και η ποιότητά τους. 4.1. Clean Sky Η ΟΑΕ διαπίστωσε ότι η έρευνα που διεξάγεται στο πλαίσιο της πρωτοβουλίας Clean Sky[4] είναι υψηλής ποιότητας. Ορισμένα προγράμματα επίδειξης είναι ήδη σε λειτουργία ή έχουν δοκιμαστεί. Σε πολλές περιπτώσεις, οι προκαταρκτικές εκτιμήσεις των περιβαλλοντικών οφελών επιβεβαιώνουν την ικανότητα επίτευξης των στόχων μέχρι το τέλος του προγράμματος. 4.1.1. Οργάνωση της κοινής επιχείρησης και σχέσεις με τους ενδιαφερόμενους φορείς Όσον αφορά την οργάνωση και την αποδοτικότητα της χρήσης των πόρων, στην έκθεση αναφέρεται ότι η συνολική διακυβέρνηση είναι αποδοτική όσον αφορά τη διαχείριση του προγράμματος και την υλοποίηση των προσκλήσεων υποβολής προτάσεων και των έργων. Η ΟΑΕ είναι πεπεισμένη ότι η πρωτοβουλία Clean Sky συνέβαλε στην ανάπτυξη αποτελεσματικού διαλόγου μεταξύ της βιομηχανίας ―περιλαμβανομένων των ΜΜΕ― και των ερευνητικών και ακαδημαϊκών κοινοτήτων γύρω από ένα κοινό στρατηγικό πρόγραμμα, το οποίο υλοποίησε με επιτυχία. Ωστόσο, η ΟΑΕ θεωρεί ότι οι υφιστάμενοι δεσμοί τόσο με το ευρωπαϊκό σύστημα νέας γενιάς για τη διαχείριση της εναέριας κυκλοφορίας (SESAR)[5] όσο και με τη συμβουλευτική επιτροπή για την αεροναυτική έρευνα στην Ευρώπη (ACARE)[6] πρέπει να αναβαθμιστούν και ότι η πρωτοβουλία Clean Sky πρέπει να έχει καλύτερη εικόνα σχετικά με τις αεροπορικές εταιρείες, τους φορείς παροχής υπηρεσιών αεροναυτιλίας και άλλους ενδιαφερόμενους. Όσον αφορά τη λειτουργία του εκτελεστικού γραφείου, η ΟΑΕ διαπίστωσε ότι εξακολουθούν να υπάρχουν περιθώρια βελτίωσης όσον αφορά τη μείωση του διοικητικού φόρτου, την αύξηση της οργανωτικής αποδοτικότητας και την ενίσχυση της εσωτερικής και εξωτερικής επικοινωνίας. Σε ό,τι αφορά πάντως την επίσπευση των διαδικασιών και την επίτευξη υψηλότερης λειτουργικής απόδοσης, έχει σημειωθεί σημαντική πρόοδος. Στην έκθεση διατυπώνεται σύσταση να ληφθούν πρόσθετα μέτρα προσαρμογής ώστε να βελτιωθεί περαιτέρω η αποδοτικότητα του εκτελεστικού γραφείου. Επίσης, τώρα που η Clean Sky έχει πλέον εδραιωθεί, η ισορροπία δεξιοτήτων διαχείρισης έργου πρέπει να βελτιωθεί. 4.1.2. Υλοποίηση του ερευνητικού προγράμματος Όσον αφορά την τεχνική πρόοδο, στην έκθεση αναφέρεται ότι παρά τις αρχικές καθυστερήσεις που οφείλονται στην αργή της εκκίνηση, η πρωτοβουλία Clean Sky έχει σημειώσει ικανοποιητική πρόοδο όσον αφορά την επίτευξη των στόχων που έχουν τεθεί και διατηρεί σαφή, ανοικτή και αμερόληπτη στάση απέναντι σε μια πολυπληθή κοινότητα ενδιαφερόμενων φορέων. Ειδικότερα, αποδείχθηκε αποτελεσματική η στρατηγική (μέθοδοι, διαδικασίες και εργαλεία) που εφαρμόζεται όσον αφορά την προκήρυξη και διαχείριση των προσκλήσεων υποβολής προτάσεων, την επιλογή των καλύτερων προτάσεων, την προώθηση της συμμετοχής των ΜΜΕ και την αύξηση του αριθμού νεοεισερχομένων στην κοινή επιχείρηση και στις προσκλήσεις υποβολής προτάσεων. Η τεχνική ανάπτυξη των προγραμμάτων επίδειξης σημειώνει επίσης ικανοποιητική πρόοδο. Επισημαίνεται ότι μέχρι τη λήξη της πρωτοβουλίας Clean Sky, από τα προγράμματα επίδειξης θα προκύψουν στοιχεία για την ενσωμάτωση διαφόρων τεχνολογιών στην πράξη και θα αναδειχθούν τα οφέλη που μπορούν να προκύψουν σε ένα κατάλληλο επιχειρησιακό περιβάλλον. 4.2. Κυψέλες καυσίμου και υδρογόνο Όσον αφορά την πρωτοβουλία «Κυψέλες καυσίμου και υδρογόνο»[7], η μακροπρόθεσμη δέσμευση της ΕΕ σε συνδυασμό με τη σταθερή χρηματοδότηση που παρέχεται μέσω του μηχανισμού χρηματοδότησης έχουν δώσει τη δυνατότητα στην κοινή επιχείρηση να εμφυσήσει εμπιστοσύνη στη βιομηχανία και να υποστηρίξει τον κλάδο γεφυρώνοντας το χάσμα μεταξύ έρευνας και υλοποίησης. 4.2.1. Οργάνωση της κοινής επιχείρησης και σχέσεις με τους ενδιαφερόμενους φορείς Η ΟΑΕ αναγνωρίζει ότι η διαχείριση έργου είναι αποδοτική και ότι χαίρει της εκτίμησης των συμμετεχόντων· συνιστάται ωστόσο η μείωση των γενικών εξόδων. Η διοικητική διάρθρωση της κοινής επιχείρησης «Κυψέλες καυσίμου και υδρογόνο» θεωρείται επαρκής, μολονότι υπάρχουν περιθώρια βελτίωσης, κυρίως στο επίπεδο της λήψης αποφάσεων και της συνεργασίας με τα κράτη μέλη. Τέλος, η ΟΑΕ συνέστησε βελτίωση της απόδοσης της κοινής επιχείρησης στον τομέα της επικοινωνίας. 4.2.2. Υλοποίηση του ερευνητικού προγράμματος Όσον αφορά την τεχνολογική πρόοδο, η αξιολόγηση κατέδειξε ότι οι εξελίξεις που προέκυψαν από την έρευνα που διενεργήθηκε στο πλαίσιο της πρωτοβουλίας «Κυψέλες καυσίμου και υδρογόνο» διασφάλισαν τη βελτίωση της λειτουργίας της αγοράς (π.χ. μέσω περιορισμού του κόστους και βελτίωσης της απόδοσης και του χρόνου ζωής των κατασκευαστικών στοιχείων). Στην έκθεση επισημαίνεται ότι τα έργα επίδειξης, κυρίως στον τομέα των μεταφορών, έχουν ενισχύσει τη γνώση και την εμπιστοσύνη. Ενώ η ποιότητα των εργασιών που επιτελούνται θεωρείται ανάλογη των εργασιών που αναπτύσσονται στο πλαίσιο των υπόλοιπων προγραμμάτων του ΠΠ7, ο αντίκτυπος στην πολιτική (καίριο στοιχείο για την επιτυχία των τεχνολογιών κυψελών καυσίμου και υδρογόνου) θεωρείται περιορισμένος, πιθανότατα διότι οι ερευνητικές δραστηριότητες βρίσκονται σε πρώιμο στάδιο (ο αριθμός των έργων που έχουν ολοκληρωθεί είναι πολύ μικρός). Ωστόσο, οι εμπειρογνώμονες συνιστούν επανεξέταση των μηχανισμών και των δεσμών μεταξύ έρευνας και πολιτικής και βελτίωση της επικοινωνίας με τις υπηρεσίες της Επιτροπής που είναι υπεύθυνες για την αναπτυξιακή πολιτική. Συνιστούν επίσης τη διευκόλυνση της πρόσβασης σε χρηματοδοτικούς πόρους προκειμένου να διευκολυνθεί η υλοποίηση των έργων επίδειξης που είναι απαραίτητα για τη διείσδυση των εν λόγω τεχνολογιών στην αγορά. Παράλληλα, θεωρείται ότι υπάρχουν ακόμα αρκετά περιθώρια για την ανάπτυξη καινοτόμων ερευνητικών δραστηριοτήτων. 4.3. Πρωτοβουλία για τα καινοτόμα φάρμακα Σύμφωνα με την ΟΑΕ, η Πρωτοβουλία για τα καινοτόμα φάρμακα (ΠΚΦ)[8] επέδειξε επιτυχώς την αποτελεσματικότητά της όσον αφορά την ενίσχυση της ελκυστικότητας της Ευρώπης για Ε&Α στον φαρμακευτικό τομέα, την προσέλκυση πόρων, την ενθάρρυνση μεγαλύτερης δέσμευσης και συμμετοχής διαφόρων ενδιαφερομένων φορέων και την προαγωγή νέων τεχνολογιών και μεθοδολογιών με σκοπό να επιταχυνθεί η ανάπτυξη φαρμάκων. Ειδικότερα, στην αξιολόγηση καταγράφεται η υψηλή ποιότητα και η επιστημονική αριστεία των έργων. 4.3.1. Οργάνωση της κοινής επιχείρησης και σχέσεις με τους ενδιαφερόμενους φορείς Κατά την αξιολόγηση της αποδοτικότητας της Πρωτοβουλίας για τα καινοτόμα φάρμακα, η ΟΑΕ ανέλυσε τους βασικούς δείκτες επιδόσεων, τη διοικητική διάρθρωση και τις σχετικές διαδικασίες, τις επικοινωνιακές στρατηγικές και τη χρήση της χρηματοδότησης. Ένα από τα βασικά συμπεράσματα είναι ότι οι βασικοί δείκτες επιδόσεων πρέπει να αναπτυχθούν περαιτέρω ώστε να μετρούν και να απεικονίζουν καλύτερα τους συνολικούς στόχους της ΠΚΦ. Στο πλαίσιο της μακροπρόθεσμης στρατηγικής πρέπει επίσης να αξιολογηθεί καλύτερα ο γενικός αντίκτυπος της πρωτοβουλίας για τα καινοτόμα φάρμακα στη βιοφαρμακευτική βιομηχανία, στο σύστημα υγειονομικής περίθαλψης και στην ευρωπαϊκή οικονομία. Επίσης, στην έκθεση επισημαίνεται ότι η επικοινωνιακή στρατηγική πρέπει να αναπτυχθεί περαιτέρω ώστε να εκπέμπει στοχευμένα μηνύματα σε διαφορετικές ομάδες. Με τον τρόπο αυτό θα αντιμετωπιστεί το πρόβλημα της ελλιπούς προβολής της ΠΚΦ σε συγκεκριμένες ομάδες της επιστημονικής κοινότητας. Μολονότι η ΟΑΕ έκρινε ότι η λειτουργία του εκτελεστικού γραφείου βελτιώθηκε σημαντικά, εξακολουθούν να εκκρεμούν διάφορα ζητήματα οργάνωσης και ανθρώπινων πόρων που επιδέχονται βελτίωση. 4.3.2. Υλοποίηση του ερευνητικού προγράμματος Όσον αφορά την υλοποίηση ερευνητικών και αναπτυξιακών δραστηριοτήτων, η ΟΑΕ διαπίστωσε ότι εξακολουθούν να παρατηρούνται παρερμηνείες σε ζητήματα διανοητικής ιδιοκτησίας, παρότι οι απόψεις των ενδιαφερόμενων φορέων σχετικά με την έκταση του προβλήματος ποικίλλουν σε σημαντικό βαθμό. Η ΟΑΕ εκτίμησε τις προσπάθειες που έχουν καταβληθεί για τη δημιουργία νέου μηχανισμού χρηματοδότησης, π.χ. μέσω των προσκλήσεων υποβολής προτάσεων για την αξιοποίηση νέων επιστημονικών ευκαιριών, των οποίων τα αποτελέσματα υπερέβησαν κάθε προσδοκία. 4.4. ΑΝΑΛΥΣΗ SWOT Προκειμένου να ενταχθεί η αξιολόγηση σε ένα ευρύτερο πλαίσιο και να αντληθούν πιο εύκολα ορισμένα συμπεράσματα, οι εμπειρογνώμονες της ΟΑΕ πραγματοποίησαν αναλύσεις SWOT για τις κοινές επιχειρήσεις των ΚΤΠ. Μετά την εξέταση των πλεονεκτημάτων, των αδυναμιών, των ευκαιριών και των απειλών για κάθε επιχείρηση, εντοπίστηκαν αρκετά κοινά χαρακτηριστικά σε ό,τι αφορά κυρίως τα πλεονεκτήματα και τις αδυναμίες. Η ανάλυση αυτή είναι εμπεριστατωμένη, καθώς καλύπτει πλήρως τρεις από τις πέντε κοινές επιχειρήσεις των ΚΤΠ που συστάθηκαν στο πλαίσιο του ΠΠ7. Η έκθεση της Επιτροπής σχετικά με τον δεύτερο γύρο ενδιάμεσων αξιολογήσεων για τις άλλες δύο κοινές επιχειρήσεις των ΚΤΠ, η οποία εκπονήθηκε υπό την ευθύνη της Γενικής Διεύθυνσης Επικοινωνιακών Δικτύων, Περιεχομένου και Τεχνολογιών, έχει ήδη δημοσιευθεί[9] και τα συμπεράσματά της συμφωνούν με τα συμπεράσματα που αναλύονται στην παρούσα έκθεση. Γενικά, τα πλεονεκτήματα που παρουσιάζουν οι υφιστάμενες ΚΕ ΚΤΠ επιβεβαιώνουν ότι οι ΣΔΙΤ αποτελούν ένα επιτυχημένο μοντέλο συνεργασίας για την αντιμετώπιση μη ανταγωνιστικών προκλήσεων στο πλαίσιο συγκεκριμένων τεχνολογιών. Οι ΚΤΠ συνιστούν ένα αποτελεσματικό μέσο για την επίτευξη συναίνεσης όσον αφορά στρατηγικά θεματολόγια έρευνας και για την αποδοτικότερη χρήση των προϋπολογισμών στον τομέα της έρευνας. Ένα άλλο πλεονέκτημα είναι η ικανότητα δημιουργίας και διατήρησης ισχυρών κοινοτήτων με τη συμμετοχή της βιομηχανίας, των ερευνητικών οργανισμών και των ακαδημαϊκών κύκλων, μέσω της διεύρυνσης του δικτύου εμπλεκόμενων φορέων, με την οποία δημιουργείται μια κρίσιμη μάζα εμπειρογνωμοσύνης για την αντιμετώπιση των πλέον σύνθετων προβλημάτων και την επίτευξη επιστημονικών αποτελεσμάτων υψηλής ποιότητας. Αποδείχθηκε επίσης ότι ένα ακόμα πλεονέκτημα είναι η συγκέντρωση πόρων και η ανάπτυξη συνεργειών. Η KE Clean Sky καθιέρωσε μια αποτελεσματική διοικητική διάρθρωση και την προορατική συμμετοχή συμβουλευτικών φορέων· οι ΚΕ «Κυψέλες καυσίμου και υδρογόνο» και «Πρωτοβουλία για τα καινοτόμα φάρμακα» πρέπει να ενισχύσουν αυτές τις πτυχές. Όσον αφορά τις αδυναμίες, στην ανάλυση επισημαίνεται ότι η ισορροπία μεταξύ επιστημονικού και διοικητικού προσωπικού στα εκτελεστικά γραφεία των κοινών επιχειρήσεων μπορεί να βελτιωθεί περαιτέρω. Ωστόσο, αυτό θα πρέπει να εξεταστεί στο ευρύτερο πλαίσιο της έννοιας των κοινών επιχειρήσεων ΚΤΠ: βάσει του σχεδιασμού τους, πρόκειται για μικρούς οργανισμούς που πρέπει να παρέχουν ευρύ φάσμα υπηρεσιών και να υποστηρίζουν δραστηριότητες έρευνας και επίδειξης. Αυτό επηρεάζει τη δυνατότητα βελτίωσης της ισορροπίας μεταξύ διοικητικών και επιστημονικών καθηκόντων και τη δυνατότητα εσωτερικής εξισορρόπησης των δεξιοτήτων του απασχολούμενου προσωπικού. Για τον σκοπό αυτό, οι προτάσεις κανονισμών του Συμβουλίου που κατέθεσε η Επιτροπή[10] περιλαμβάνουν μέτρα που βοηθούν τις κοινές επιχειρήσεις να εξορθολογίσουν ορισμένα διοικητικά καθήκοντα και να επωφεληθούν περισσότερο από τις κοινές υπηρεσίες οι οποίες προσφέρονται στο σύνολο των φορέων που υλοποιούν το πρόγραμμα «Ορίζων 2020». Επίσης, οι ΟΑΕ παρατήρησαν ότι ορισμένες κατηγορίες ενδιαφερόμενων φορέων (όπως ΜΜΕ, εταιρείες της EFPIA) εμφανίζουν μικρότερη συμμετοχή και κατέθεσαν τις παρατηρήσεις τους για τα μέτρα που πρέπει να ληφθούν ώστε να διευρυνθεί το πεδίο των πρωτοβουλιών. Το τρέχον επίπεδο συντονισμού με τις περιφερειακές, εθνικές και διεθνείς πρωτοβουλίες και πολιτικές θεωρείται περιορισμένο και πρέπει να βελτιωθεί. Οι παρατηρήσεις για τη συμμετοχή και τον συντονισμό σε διάφορα επίπεδα παρέμβασης και πολιτικών αφορούν ειδικά τις κοινές τεχνολογικές πρωτοβουλίες· ωστόσο, η παρακολούθηση των βελτιώσεων αποτελεί αρμοδιότητα της Επιτροπής. Κατά περίπτωση, το σύνολο των βασικών δεικτών επιδόσεων που έχει καταρτιστεί για κάθε ΚΕ ΚΤΠ κρίθηκε ότι δεν είναι αρκετά ώριμο, με αποτέλεσμα να περιορίζεται η δυνατότητα να καταδειχθούν επαρκώς οι ευρύτερες κοινωνικοοικονομικές και περιβαλλοντικές επιπτώσεις και τα επιτεύγματα ως προς τους στόχους σε επίπεδο προγράμματος. Ο παράγοντας αυτός θα μπορούσε ειδικότερα να αποτελέσει απειλή για την πολιτική στήριξη που παρέχεται στις ΚΕ ΚΤΠ. Τέλος, η κοινή απειλή που εντοπίστηκε έγκειται στη δυνητική διαμόρφωση αρνητικής άποψης μεταξύ των κυριότερων ενδιαφερόμενων φορέων για τις κοινές επιχειρήσεις των ΚΤΠ. 5. ΑΠΑΝΤΗΣΗ ΤΗΣ ΕΠΙΤΡΟΠΗΣ ΣΤΙΣ ΕΚΘΕΣΕΙΣ ΤΩΝ ΟΑΕ Η Επιτροπή επικροτεί τα συμπεράσματα των ΟΑΕ που έκριναν ότι η κοινή επιχείρηση αποτελεί το κατάλληλο μέσο για την υλοποίηση έργων έρευνας και επίδειξης σε συγκεκριμένους σημαντικούς τομείς και ότι η προσπάθεια αυτή πρέπει να συνεχιστεί. Η Επιτροπή είναι αποφασισμένη να δώσει συνέχεια στις συστάσεις που υποβλήθηκαν προς την ίδια και να συνεργαστεί με άλλους ενδιαφερόμενους φορείς και οργανισμούς για την υλοποίηση των συστάσεων που απευθύνονται προς εκείνους. Γενικά, η Επιτροπή συμφωνεί με τις εκτιμήσεις και τα συμπεράσματα των ΟΑΕ και με τις περισσότερες ειδικές συστάσεις. Πολλές από τις συστάσεις έχουν ήδη ληφθεί υπόψη στις προτάσεις της Επιτροπής για τις κοινές επιχειρήσεις των ΚΤΠ στο πλαίσιο του προγράμματος «Ορίζων 2020». 5.1. Clean Sky Η Επιτροπή λαμβάνει υπόψη τη διαπίστωση της ΟΑΕ ότι, παρά την αργή εκκίνηση, η Clean Sky έχει επισπεύσει τις δραστηριότητές της και κινείται πλέον με πολύ ταχείς ρυθμούς. Μολονότι δεν έχουν ακόμα αποκατασταθεί πλήρως όλες οι καθυστερήσεις, οι δραστηριότητες που έχουν προγραμματιστεί θα υλοποιηθούν στο σύνολό τους. Η Επιτροπή αποδέχεται τη θέση της ΟΑΕ και εκφράζει την πεποίθηση ότι η Clean Sky έχει πετύχει τους στόχους της. 5.1.1. Συστάσεις σε θέματα οργάνωσης και αποδοτικότητας 5.1.1.1. Καταλληλότητα των εσωτερικών κανόνων και της χρηματοδότησης της κοινής επιχείρησης Η Επιτροπή συμμερίζεται εν γένει την άποψη της ΟΑΕ ότι η διαδικασία λήψης αποφάσεων θα πρέπει να γίνει ταχύτερη, παράλληλα όμως υπογραμμίζει ότι η διαδικασία εξορθολογισμού θα πρέπει να πραγματοποιηθεί στο πλαίσιο των κανόνων συμμετοχής και του δημοσιονομικού κανονισμού, ώστε να διατηρείται ο έλεγχος και να υπάρχει πλήρης διαφάνεια στη χρήση των δημόσιων πόρων. 5.1.1.2. Αποδοτικότητα της οργάνωσης και των διαδικασιών του εκτελεστικού γραφείου, περιλαμβανομένης της παρακολούθησης Η Επιτροπή συμφωνεί ότι η επέκταση των κοινών επιχειρήσεων αποτελεί ευκαιρία για εξορθολογισμό της χρήσης διοικητικών και τεχνικών πόρων. Ωστόσο, είναι σημαντικό να σημειωθεί ότι η εν λόγω διαδικασία εξορθολογισμού πρέπει να εξεταστεί και να διεξαχθεί στο ευρύτερο πλαίσιο υλοποίησης του προγράμματος «Ορίζων 2020» όπου οι κοινές επιχειρήσεις αποτελούν μέσα για την επίτευξη των στόχων που τίθενται από τον νομοθέτη. 5.1.1.3. Αποδοτικότητα της επικοινωνίας Η Επιτροπή συμφωνεί ότι η επικοινωνία θα πρέπει να αποτελέσει κεντρικό δίαυλο των εσωτερικών και εξωτερικών συνεργειών της κοινής επιχείρησης και είναι αποφασισμένη να προσφέρει τη στήριξή της για την επίτευξη του συγκεκριμένου στόχου. Είναι σημαντικό να ενταθούν οι αποτελεσματικές επικοινωνιακές δραστηριότητες, οι οποίες πρέπει να απευθύνονται στο ευρύ κοινό, σε εκπροσώπους τομέων, σε φορείς λήψεις αποφάσεων και σε διεθνείς κοινότητες. Η Επιτροπή συμφωνεί με την ΟΑΕ ότι μέχρι στιγμής έχουν επιτευχθεί πολύ καλά αποτελέσματα και ότι το τρέχον πλαίσιο αποτελεί σημαντική αφετηρία για περαιτέρω βελτιώσεις στην επικοινωνία. Επιπλέον, η Επιτροπή συμφωνεί ότι οι δεσμοί μεταξύ των κοινών επιχειρήσεων SESAR και Clean Sky πρέπει να ενισχυθούν και είναι έτοιμη να συνεργαστεί και με τις δύο κοινές επιχειρήσεις για τη βελτίωση της επικοινωνίας και την ενδυνάμωση των συνεργειών και της συμπληρωματικότητας. Η Επιτροπή είναι επίσης αποφασισμένη να συνεργαστεί στενά με την Clean Sky και όλους τους ενδιαφερόμενους φορείς, συμπεριλαμβανομένων των μελών της ομάδας εκπροσώπων των εθνικών κρατών, με σκοπό τη γενική ευαισθητοποίηση σχετικά με την πρωτοβουλία και την προβολή της Clean Sky 2. 5.1.1.4. Ποιότητα των προσκλήσεων υποβολής προτάσεων Η ΟΑΕ αναγνωρίζει ότι η διαδικασία και η υλοποίηση των προσκλήσεων υποβολής προτάσεων ήταν αποτελεσματικές και ανάλογες του ρόλου των εταίρων που συμμετείχαν στο τεχνικό πρόγραμμα της Clean Sky. Η Επιτροπή συμφωνεί ότι η προσέγγιση αυτή πρέπει να συνεχιστεί και ότι η διαδικασία προσκλήσεων υποβολής προτάσεων πρέπει να εξακολουθήσει να αποτελεί παράγοντα που θα συμβάλει σημαντικά στην επίτευξη των ειδικών στόχων της ακόμα πιο φιλόδοξης πρωτοβουλίας Clean Sky 2. Η ΟΑΕ θεωρεί ότι πρέπει να καταβληθούν περισσότερες προσπάθειες όσον αφορά τη συστηματική επανεξέταση του τεχνικού περιεχομένου των προσκλήσεων και η Επιτροπή είναι έτοιμη να συμβάλει στην επίτευξη του συγκεκριμένου στόχου. 5.1.2. Συστάσεις για πρόοδο και αποτελεσματικότητα 5.1.2.1. Συνολική πρόοδος και αποτελεσματικότητα Η Επιτροπή συμφωνεί με το συμπέρασμα της ΟΑΕ ότι η πρωτοβουλία Clean Sky 2 θα πρέπει να αποτελέσει το επίκεντρο ενός πανευρωπαϊκού καινοτόμου προγράμματος στον τομέα της αεροναυτικής, το οποίο θα βασίζεται σε προγράμματα επίδειξης. Για να επιτευχθούν οι στόχοι που συνδέονται με το περιβάλλον και την ανταγωνιστικότητα, θα πρέπει να αξιοποιηθεί η επιτυχής υλοποίηση της πρωτοβουλίας Clean Sky στο πλαίσιο του ΠΠ7. Η Επιτροπή επισημαίνει ότι οι εν λόγω περιβαλλοντικοί στόχοι και η πρόοδος ως προς την επίτευξή τους θα πρέπει να συντονίζονται με άλλες πρωτοβουλίες που υποστηρίζουν την περιβαλλοντική της πολιτική. Η Επιτροπή λαμβάνει υπόψη την αναφορά της ΟΑΕ ότι η στρατηγική και η προετοιμασία του τελευταίου σταδίου του προγράμματος επίδειξης, περιλαμβανομένων των δοκιμών πτήσεων, υπήρξαν υποδειγματικές. Παράλληλα, η ΟΑΕ επεσήμανε την ανάγκη μεγαλύτερης συσχέτισης μεταξύ των στόχων της Clean Sky και των γενικών στόχων του τομέα της αεροναυτικής, όπως αναφέρονται στην ευρωπαϊκή τεχνολογική πλατφόρμα ACARE. Η Επιτροπή συμμερίζεται την άποψη της ΟΑΕ και θα επιδιώξει να αναπτυχθεί περαιτέρω η μεθοδολογία που χρησιμοποιείται για την αξιολόγηση της προόδου όσον αφορά την επίτευξη των στόχων της ACARE. 5.1.2.2. Επιτόπιες επισκέψεις Η ΟΑΕ αναγνωρίζει ότι κατά τις επιτόπιες επισκέψεις είχε τη δυνατότητα να διαπιστώσει από κοντά την πρόοδο που σημείωσε η Clean Sky και να μελετήσει με ποιον τρόπο τα αποτελέσματα που επιτεύχθηκαν ανταποκρίνονται στους ειδικούς στόχους. Η Επιτροπή δέχεται τη θέση της ΟΑΕ και τη σύστασή της να ληφθεί μέριμνα ώστε να προβλεφθούν επιτόπιες επισκέψεις και σε μελλοντικές αξιολογήσεις. 5.1.2.3. Αξιολογητής τεχνολογιών και ανάγκες σε επίπεδο πολιτικής Η Επιτροπή σημειώνει ότι το πεδίο δραστηριοτήτων του αξιολογητή τεχνολογιών επί του παρόντος περιστρέφεται γύρω από εκτιμήσεις τεχνολογικής φύσεως. Η Επιτροπή θα επιθυμούσε να διευρυνθεί το πεδίο εφαρμογής της ανάπτυξης εργαλείων του αξιολογητή τεχνολογιών. 5.2. Κυψέλες καυσίμου και υδρογόνο 5.2.1. Συστάσεις σε θέματα οργάνωσης και αποδοτικότητας 5.2.1.1. Διακυβέρνηση και συμμετοχή των ενδιαφερόμενων φορέων Η Επιτροπή συμφωνεί ότι οι διαδικασίες λήψης αποφάσεων θα πρέπει να είναι όσο το δυνατόν πιο άμεσες αλλά υπογραμμίζει ότι πρέπει να ορίζονται κατάλληλες προθεσμίες για την οργάνωση και την προετοιμασία των συνεδριάσεων του διοικητικού συμβουλίου (ΔΣ). Πρέπει να σημειωθεί ότι η Επιτροπή διαθέτει μία ενιαία ψήφο στο ΔΣ και ότι θα πρέπει να έχει επαρκή χρόνο στη διάθεσή της για τη διεξαγωγή της διαδικασίας διυπηρεσιακής διαβούλευσης για την επίτευξη συμφωνίας μεταξύ όλων των εμπλεκομένων υπηρεσιών. Οι προθεσμίες που προβλέπονται επί του παρόντος για τη διαβίβαση εγγράφων για τις συνεδριάσεις του διοικητικού συμβουλίου και την αποστολή απαντήσεων σε γραπτές διαδικασίες ανταποκρίνονται σε αυτή την ανάγκη. Η ΕΕ, ως μέλος του διοικητικού συμβουλίου, θα παρακολουθεί την κατάλληλη κατανομή των πόρων, τη συνεχή δέσμευση των μελών και την αποδοτική εφαρμογή των διαδικασιών. Οι αρμοδιότητες του εκτελεστικού διευθυντή είναι περιορισμένες σε ζητήματα για τα οποία η Επιτροπή διαθέτει δικαίωμα αρνησικυρίας (γενικότερα ζητήματα δημόσιων δαπανών) και, ως εκ τούτου, η απόφαση εναπόκειται στο ΔΣ. Η Επιτροπή στηρίζει την πρόταση να ενισχυθεί ο ρόλος της ομάδας εκπροσώπων των κρατών και να βελτιωθεί η ροή πληροφοριών με την ομάδα. 5.2.1.2. Διοικητικός σχεδιασμός και διαχείριση Η πρόταση κανονισμού της Επιτροπής για την ΚΤΠ «Κυψέλες καυσίμου και υδρογόνο 2» περιλαμβάνει τη δυνατότητα επιμερισμού διαφόρων διοικητικών καθηκόντων. Δεδομένης όμως της αυτονομίας που διαθέτουν οι κοινές επιχειρήσεις, η Επιτροπή δεν θα έχει τη δυνατότητα να επανακτήσει τα εν λόγω καθήκοντα, όπως προτείνει η ΟΑΕ. Η Επιτροπή προτίθεται να διερευνήσει τις επιλογές που υπάρχουν όσον αφορά τους τρόπους παρακολούθησης των δαπανών της βιομηχανίας, εφόσον η διαδικασία αυτή είναι συμβατή με το ευρύτερο πνεύμα απλούστευσης που διαπνέει το πρόγραμμα «Ορίζων 2020». 5.2.2. Συστάσεις για πρόοδο και αποτελεσματικότητα Όσον αφορά τη χρηματοδότηση, η Επιτροπή συμφωνεί με τα προτεινόμενα μέτρα. Η νέα πρόταση κανονισμού για την πρωτοβουλία «Κυψέλες καυσίμου και υδρογόνο 2» προβλέπει μάλιστα ότι η κοινή επιχείρηση θα έχει πρόσβαση στο ταμείο εγγυήσεων, ως εκ τούτου θα διευκολύνεται η συμμετοχή των ΜΜΕ. Όσον αφορά τα προγράμματα εργασίας, θα δρομολογηθεί νέα προσπάθεια προκειμένου να βελτιωθούν οι συνέργειες και οι αλληλεπιδράσεις με άλλους συναφείς τομείς. Για να διασφαλιστεί η όσο το δυνατόν μεγαλύτερη εναρμόνιση μεταξύ των προγραμμάτων εργασίας, έχουν ήδη πραγματοποιηθεί διάφορες ενέργειες τόσο σε σχέση με τις πρώτες προσκλήσεις του προγράμματος «Ορίζων 2020» όσο και στο πλαίσιο των δραστηριοτήτων της ευρωπαϊκής πρωτοβουλίας για τα πράσινα οχήματα. Η Επιτροπή είναι διατεθειμένη να διερευνήσει τρόπους εξορθολογισμού της αλληλεπίδρασης μεταξύ της κοινής επιχείρησης και των υπηρεσιών της Επιτροπής που είναι αρμόδιες για τη χάραξη πολιτικής, προκειμένου να διασφαλιστεί στενότερη σύνδεση των δραστηριοτήτων της κοινής επιχείρησης με τους τομείς πολιτικής. Επίσης, θα μεριμνήσει για τη συστηματική ενσωμάτωση επιστημονικών στοιχείων στις πολιτικές για τις μεταφορές και την ενέργεια. Το σύστημα ERA-NET[11] και το κοινό πρόγραμμα του Ευρωπαϊκού Συνασπισμού Ενεργειακής Έρευνας (EERA) για τις κυψέλες καυσίμου και το υδρογόνο μπορούν να θεωρηθούν κατάλληλα μέσα για τον συντονισμό και την ενσωμάτωση εθνικών και περιφερειακών δραστηριοτήτων σε αυτόν τον τομέα και θα μπορούσαν να αποδειχθούν αποτελεσματικοί εταίροι για την κοινή επιχείρηση «Κυψέλες καυσίμου και υδρογόνο». Η Επιτροπή θα διερευνήσει τη δυνατότητα να συμπεριληφθούν υποδομές υδρογόνου στο νέο Εθνικό Στρατηγικό Πλαίσιο Αναφοράς (ΕΣΠΑ) για τα διαρθρωτικά ταμεία. 5.3. Πρωτοβουλία για τα καινοτόμα φάρμακα 5.3.1. Συστάσεις σε θέματα οργάνωσης και αποδοτικότητας 5.3.1.1. Οργανωτική δομή και μηχανισμοί χρηματοδότησης Η Επιτροπή λαμβάνει υπόψη τις συστάσεις της ΟΑΕ για περαιτέρω βελτιώσεις στην οργανωτική δομή του εκτελεστικού γραφείου της Πρωτοβουλίας για τα καινοτόμα φάρμακα (ΠΚΦ) προκειμένου να διασφαλιστεί κατάλληλη ισορροπία μεταξύ διοικητικού και επιστημονικού προσωπικού. Επίσης, στο πλαίσιο της ΠΚΦ θα πρέπει να εντοπιστούν πιθανά κενά σε επίπεδο προσόντων ή δεξιοτήτων του προσωπικού του γραφείου, ώστε να πραγματοποιηθούν βελτιώσεις. Σύμφωνα με τις συστάσεις της ΟΑΕ, στο πλαίσιο της ΠΚΦ, θα πρέπει να εξεταστεί η δυνατότητα επιμερισμού ορισμένων διοικητικών και οριζόντιων καθηκόντων με άλλες κοινές επιχειρήσεις, δεδομένου ότι ανάλογη προσέγγιση έχει ήδη υιοθετηθεί στην πρόταση της Επιτροπής για την «Πρωτοβουλία για τα καινοτόμα φάρμακα 2». Η Επιτροπή στηρίζει τη σύσταση να συνεχιστεί ο προγραμματισμός και ο σχεδιασμός νέων μηχανισμών χρηματοδότησης προκειμένου να διασφαλιστεί η βιωσιμότητα των υπό εξέλιξη και μελλοντικών έργων, κατά περίπτωση και με βάση τους κανόνες του προγράμματος «Ορίζων 2020». 5.3.1.2. Διακυβέρνηση και συμμετοχή ενδιαφερομένων φορέων από τη βιομηχανία Η ΟΑΕ ενθάρρυνε την Επιτροπή να αξιοποιήσει την ευκαιρία συγκριτικής εξέτασης των διαδικασιών μεταξύ των κοινών επιχειρήσεων προκειμένου να εντοπίσει βέλτιστες πρακτικές όσον αφορά τα επιχειρησιακά καθήκοντα της ομάδας εκπροσώπων των κρατών και της επιστημονικής επιτροπής στις κοινές επιχειρήσεις. Η Επιτροπή επικροτεί τη σύσταση αυτή και ενθαρρύνει την ανταλλαγή ορθών πρακτικών, ιδίως σε ζητήματα που άπτονται της διακυβέρνησης και του ρόλου των συμβουλευτικών φορέων. Η ΟΑΕ παρατήρησε επίσης ότι τα έργα της ΠΚΦ θα μπορούσαν να ωφεληθούν από τη συμμετοχή φαρμακευτικών επιχειρήσεων μεσαίου μεγέθους, οι οποίες αν και είναι πολύ μεγάλες για να θεωρούνται ΜΜΕ, δεν αποτελούν μέλη της EFPIA. Διατυπώθηκε η πρόταση ότι οι κοινές επιχειρήσεις θα πρέπει να βρουν τρόπους για να ενθαρρύνουν τη συμμετοχή των εν λόγω εταιρειών σε μελλοντικά έργα. Η Επιτροπή στηρίζει τη συγκεκριμένη παρατήρηση και την έχει συμπεριλάβει στην πρότασή της για την «Πρωτοβουλία για τα καινοτόμα φάρμακα 2» στο πλαίσιο του προγράμματος «Ορίζων 2020». Μεταξύ άλλων εξετάζεται η επέκταση της σύναψης εταιρικών σχέσεων με εταιρείες πέραν των μελών της EFPIA και των ΜΜΕ, συμπεριλαμβανομένων ρητώς των μεσαίων επιχειρήσεων. Η Επιτροπή λαμβάνει υπόψη τη σύσταση της ΟΑΕ να αξιοποιηθεί η δυνατότητα να συμπεριληφθούν συνεισφορές σε είδος που δεν προέρχονται από την ΕΕ ως μέρος των συνολικών συνεισφορών σε είδος. Λαμβάνει επίσης υπόψη ότι ―προκειμένου να ενθαρρυνθεί η ευρύτερη συμμετοχή της βιομηχανίας στην Πρωτοβουλία για τα καινοτόμα φάρμακα― συνιστάται στην EFPIA να υιοθετήσει τη συγκεκριμένη πρόταση. 5.3.1.3. Επικοινωνιακή στρατηγική και ευαισθητοποίηση Η Επιτροπή συμφωνεί ότι το διοικητικό συμβούλιο της Πρωτοβουλίας για τα καινοτόμα φάρμακα θα πρέπει να καταβάλει κάθε δυνατή προσπάθεια προκειμένου να οριστικοποιήσει και να υλοποιήσει την επικοινωνιακή στρατηγική που αναπτύχθηκε πρόσφατα, η οποία θα πρέπει επίσης να συνδεθεί με το όραμα της ΠΚΦ και με το μακροπρόθεσμο πλαίσιο πολιτικής της. Με τον τρόπο αυτό θα αναδειχθεί η αξία της Πρωτοβουλίας για τα καινοτόμα φάρμακα στους άμεσα ενδιαφερόμενους και σε άλλους φορείς, ώστε να προσελκύσει μεγαλύτερη συμμετοχή και περισσότερες επενδύσεις. Η Επιτροπή επικροτεί τη συμφωνία της EFPIA για την περαιτέρω ανάπτυξη στοχευμένης επικοινωνίας με ευρύ φάσμα ενδιαφερομένων που θα περιλαμβάνει το ευρύ κοινό, οργανώσεις ασθενών και ρυθμιστικές αρχές. Η μετατόπιση της έμφασης από τις εισροές και τις διαδικασίες στα αποτελέσματα και στον αντίκτυπο ―προκειμένου να καταδειχθεί η σημασία του έργου της Πρωτοβουλίας για τα καινοτόμα φάρμακα― είναι ιδιαίτερα σημαντική. Με τον τρόπο αυτό θα ενισχυθεί περαιτέρω η προβολή της ΠΚΦ, θα βελτιωθεί η εικόνα των κοινών επιχειρήσεων και θα διασφαλιστεί η υποστήριξη από το κοινό. Σύμφωνα με τις συστάσεις της ΟΑΕ, τα μέλη της ομάδας εκπροσώπων των κρατών θα μπορούσαν να λειτουργήσουν ως πρεσβευτές της ΠΚΦ στις χώρες τους ώστε να αυξηθεί η στήριξη και η συμμετοχή σε μελλοντικές προσκλήσεις υποβολής προτάσεων. Το διοικητικό συμβούλιο έχει ήδη δραστηριοποιηθεί προς την κατεύθυνση αυτή ζητώντας να εντοπιστούν και να οριστούν «επιστημονικοί πρεσβευτές» της ΠΚΦ σε κάθε χώρα. Οι πρεσβευτές αυτοί θα πρέπει να αναζητηθούν μεταξύ των κορυφαίων ερευνητών που συμμετέχουν σε έργα της ΠΚΦ ή έχουν βαθειά γνώση των επιστημονικών της δραστηριοτήτων. Ο ρόλος τους θα πρέπει να περιλαμβάνει την ενίσχυση της ευαισθητοποίησης και των επιτευγμάτων σε εθνικό και περιφερειακό επίπεδο. Έχει ήδη καταρτιστεί σχέδιο καταλόγου πιθανών υποψηφίων οι οποίοι έχουν επιλεγεί από έργα της Πρωτοβουλίας για τα καινοτόμα φάρμακα και από πρώην μέλη της επιστημονικής επιτροπής. Η Επιτροπή εκτιμά τις προσπάθειες που έχουν καταβληθεί έως σήμερα για τη συμμετοχή των ΜΜΕ και οι οποίες θα πρέπει να συνεχιστούν. Η Επιτροπή στηρίζει τις συστάσεις της ΟΑΕ για στοχευμένη επικοινωνία και στοχευμένα μηνύματα σχετικά με ζητήματα που άπτονται της πολιτικής για τη διανοητική ιδιοκτησία, καθώς επίσης σχετικά με παραδείγματα ΜΜΕ που έχουν επωφεληθεί από τη συμμετοχή τους σε έργα της ΠΚΦ. 5.3.2. Συστάσεις για πρόοδο και αποτελεσματικότητα 5.3.2.1. Βασικοί δείκτες επιδόσεων (ΒΔΕ) Η Επιτροπή συμφωνεί ότι οι βασικοί δείκτες επιδόσεων θα πρέπει να εξειδικευθούν σύμφωνα με τη γενική προσέγγιση που καθορίζει ο νομοθέτης για το πρόγραμμα «Ορίζων 2020». Είναι σαφές ότι η μακροπρόθεσμη στρατηγική και οι βασικοί δείκτες επιδόσεων είναι απαραίτητα για τον ποσοτικό προσδιορισμό της απόδοσης των επενδύσεων και για την εκτίμηση της σχέσης κόστους/οφέλους και του κόστους ευκαιρίας της ΠΚΦ. Η Επιτροπή τάσσεται υπέρ της τακτικής παρακολούθησης και της ευρύτερης δημοσιοποίησης των συνολικών ΒΔΕ πέραν του συνήθους πλαισίου των επιστημονικών και ερευνητικών κοινοτήτων. 5.3.2.2. Διαθεσιμότητα δεδομένων και πληροφοριών Η ΟΑΕ συνέστησε στην Επιτροπή καθώς και στην EFPIA να συμβάλουν στη διαβίβαση πληροφοριών και στοιχείων αναφοράς που είναι απαραίτητα για την ανάπτυξη συνολικών ΒΔΕ. Σε γενικές γραμμές, η Επιτροπή συμφωνεί με την ΟΑΕ, ωστόσο θεωρεί ότι θα πρέπει να βελτιωθεί η ανταλλαγή δεδομένων προς όφελος της διαδικασίας χάραξης πολιτικής στο πλαίσιο των υπηρεσιών της Επιτροπής. 6. ΣΥΜΠΕΡΑΣΜΑΤΑ Η Επιτροπή αναγνωρίζει ότι η δεύτερη ενδιάμεση αξιολόγηση των κοινών επιχειρήσεων «Clean Sky», «Κυψέλες καυσίμου και υδρογόνο» και «Πρωτοβουλία για τα καινοτόμα φάρμακα» αποτελεί προϊόν εμπεριστατωμένου και ενδελεχούς έργου εκ μέρους των ΟΑΕ. Ειδικότερα, αναγνωρίζει ότι οι ΟΑΕ κατέβαλαν σημαντικές προσπάθειες να αντιπαραβάλουν διαδικασίες των τριών κοινών επιχειρήσεων και ―στην περίπτωση της Clean Sky― να ακολουθήσουν ένα βεβαρημένο πρόγραμμα επιτόπιων επισκέψεων προκειμένου να αξιολογήσουν τα επιτεύγματα σε επίπεδο προγραμμάτων επίδειξης. Σημειώνει επίσης ότι οι ΟΑΕ αναγνώρισαν τη σημασία της προσέγγισης ΣΔΙΤ που εφαρμόζεται μέσω των πρωτοβουλιών του άρθρου 187 και εξέφρασαν θετική άποψη για τις μελλοντικές προοπτικές των κοινών επιχειρήσεων στο πλαίσιο του προγράμματος «Ορίζων 2020». Η Επιτροπή σημειώνει την ικανοποιητική και ουσιαστική συνέπεια μεταξύ των απόψεων που έχουν διατυπωθεί έως σήμερα στο πλαίσιο των δύο ενδιάμεσων αξιολογήσεων και επισημαίνει ότι οι ΟΑΕ αναγνώρισαν ότι οι περισσότερες συστάσεις της πρώτης ενδιάμεσης αξιολόγησης του 2010 και 2011 εφαρμόστηκαν με επιτυχία. Οι συστάσεις των ΟΑΕ θεωρούνται πολύτιμες προκειμένου να εξαλειφθούν ή τουλάχιστον να μειωθούν οι αδυναμίες που εντοπίστηκαν στη λειτουργία των υφιστάμενων κοινών επιχειρήσεων. Οι εν λόγω συστάσεις λαμβάνονται υπόψη, στον βαθμό που επιτρέπει η νομοθετική διαδικασία, για τη συγκρότηση κοινών επιχειρήσεων ΚΤΠ στο πλαίσιο του προγράμματος «Ορίζων 2020» («Clean Sky 2», «Κυψέλες καυσίμου και υδρογόνο 2» και «Πρωτοβουλία για τα καινοτόμα φάρμακα 2»). Η Επιτροπή δεσμεύεται ως προς τη λήψη διορθωτικών μέτρων όποτε αυτό κρίνεται απαραίτητο και στο πλαίσιο των εξουσιών παρέμβασης που διαθέτει. Δεσμεύεται επίσης ότι θα εξακολουθήσει να συνεργάζεται με άλλους ενδιαφερόμενους και φορείς που εμπλέκονται σε κοινές επιχειρήσεις ώστε να λαμβάνονται δεόντως υπόψη οι συστάσεις που διατυπώνονται. Τέλος, η Επιτροπή υπενθυμίζει ότι η εφαρμογή των συστάσεων που θα διατυπωθούν για την επόμενη γενιά κοινών επιχειρήσεων προϋποθέτει την έγκριση νέων κανονισμών του Συμβουλίου. Από τις 10 Ιουλίου 2013, όταν η Επιτροπή παρουσίασε τις προτάσεις κανονισμών, οι διαδικασίες για τη συνέχιση των πρωτοβουλιών «Clean Sky 2», «Κυψέλες καυσίμου και υδρογόνο 2» και «Πρωτοβουλία για τα καινοτόμα φάρμακα 2» είναι σε πλήρη εξέλιξη. [1] Clean Sky: κανονισμός (ΕΚ) αριθ. 71/2008 του Συμβουλίου· Κυψέλες καυσίμου και υδρογόνο: κανονισμός (ΕΚ) αριθ. 521/2008 του Συμβουλίου· Πρωτοβουλία για τα καινοτόμα φάρμακα: κανονισμός (ΕΚ) αριθ. 73/2008 του Συμβουλίου. [2] Στόχοι ACARE (έτος βάσης 2000): i) μείωση της κατανάλωσης καυσίμων και των εκπομπών διοξειδίου του άνθρακα κατά 50% ανά επιβατοχιλιόμετρο· ii) μείωση των εκπομπών οξειδίου του αζώτου κατά 80%· iii) μείωση του αντιληπτού εξωτερικού θορύβου κατά 50%· iv) επίτευξη σημαντικής προόδου όσον αφορά τη μείωση των περιβαλλοντικών επιπτώσεων της κατασκευής, της συντήρησης και της διάθεσης αεροσκαφών και συναφών προϊόντων. [3] Βλέπε έγγραφο εργασίας των υπηρεσιών της Επιτροπής SEC(2011) 1072 τελικό και την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με τις συμπράξεις για την έρευνα και την καινοτομία (SEC(2011) 1072). [4] http://www.cleansky.eu/sites/default/files/news/clean_sky_-_2nd_interim_assessment.pdf. [5] http://www.sesarju.eu/ [6] http://www.acare4europe.org/. [7] http://www.fch-ju.eu/sites/default/files/2nd%20interim%20evaluation.pdf. [8] http://www.imi.europa.eu/sites/default/files/uploads/documents/Governance/2ndInterimEvaluationIMI.pdf. [9] COM(2013) 830. [10]COM/2013/0496 Βιομηχανίες βιοπροϊόντων· COM/2013/0505 Clean Sky 2· COM/2013/0506 Κυψέλες καυσίμου και υδρογόνο 2· COM/2013/0501 Ηλεκτρονικά συστατικά στοιχεία και συστήματα για την ευρωπαϊκή πρωτοπορία (ECSEL) COM/2013/0495 Πρωτοβουλία για τα καινοτόμα φάρμακα 2. [11] Σκοπός του συστήματος ERA-ΝΕΤ είναι η εντατικοποίηση της συνεργασίας και του συντονισμού των ερευνητικών δραστηριοτήτων που διεξάγονται σε εθνικό ή περιφερειακό επίπεδο στα κράτη μέλη και στα συνδεδεμένα κράτη. http://ec.europa.eu/research/era/era-net-in-horizon-2020_en.html Πίνακας Περιεχομένων ΠΑΡΑΡΤΗΜΑ Ι: ΣΥΣΤΑΣΕΙΣ ΤΩΝ OAE.. 2 ΠΑΡΑΡΤΗΜΑ II: Αναλύσεις SWOT.. 15 ΠΑΡΑΡΤΗΜΑ III : Σύνθεση των επιτροπών εμπειρογνωμόνων αξιολόγησης. 20 ΠΑΡΑΡΤΗΜΑ Ι: ΣΥΣΤΑΣΕΙΣ ΤΩΝ OAE Clean Sky Σύσταση || Αρμοδιότητα Πρόοδος ως προς την επίτευξη περιβαλλοντικών στόχων || Σχετικά με τις πρωτοβουλίες Clean Sky 1 και Clean Sky 2: Η τρέχουσα πρόοδος καταγράφεται σε σχέση με τους στόχους της Clean Sky. Η επιτροπή εμπειρογνωμόνων συνιστά να γίνει πιο σαφής η σύνδεση μεταξύ των στόχων της επιτροπής ACARE και των αποτελεσμάτων της πρωτοβουλίας Clean Sky. || ΔΣ, ΚΕ Η επιτροπή εμπειρογνωμόνων ενθαρρύνει τους εταίρους και τους διαχειριστές έργων να παρουσιάζουν με μεγαλύτερη σαφήνεια και συνέπεια τα αριθμητικά στοιχεία και τις παραδοχές που υιοθετούν για την αξιολόγηση των περιβαλλοντικών στόχων σε σχέση με τους στόχους της ACARE. || ΔΣ, ΚΕ, μελλοντικές ΣΔΙΤ Συντονισμός με το ΠΠ7, το σύστημα SESAR και τα εθνικά προγράμματα || Συνιστάται η εμβάθυνση της υφιστάμενης σχέσης με το σύστημα SESAR και με την επιτροπή ACARE ―σε επίπεδο ομάδων εργασίας― ώστε η κοινή επιχείρηση (ΚΕ) να έχει καλύτερη εικόνα σχετικά με τις αεροπορικές εταιρείες, τους φορείς παροχής υπηρεσιών αεροναυτιλίας και άλλες κοινότητες ενδιαφερομένων. || Η επιτροπή εμπειρογνωμόνων θεωρεί ότι η ανταλλαγή πληροφοριών μεταξύ της ΚΕ και της ομάδας εκπροσώπων των εθνικών κρατών είναι πολύ σημαντική και συστήνει να συνεχίσει η ομάδα εκπροσώπων των εθνικών κρατών να διαδραματίζει κομβικό ρόλο στη διασφάλιση της συνοχής των εθνικών προγραμμάτων με την πρωτοβουλία Clean Sky. || ΔΣ, ΚΕ, μελλοντικές ΣΔΙΤ Αποτελεσματικότητα ως προς την προώθηση της συμμετοχής || Η επιτροπή εμπειρογνωμόνων εκτιμά το γεγονός ότι στις προσκλήσεις υποβολής προτάσεων της Clean Sky δεν είναι υποχρεωτικό να συμμετέχουν μόνο κοινοπραξίες καθώς δικαίωμα συμμετοχής έχουν και μεμονωμένες οντότητες, και ότι μεταξύ των ΜΜΕ υπάρχουν και πολλοί μεμονωμένοι δικαιούχοι. Η επιτροπή ωστόσο θεωρεί ότι πρέπει να δοθεί μεγαλύτερη προβολή στη μεγάλη συμμετοχή ΜΜΕ και νέων φορέων (βλέπε επίσης 3.5 Αποδοτικότητα στην επικοινωνία). || ΚΕ Αποτελεσματικότητα των στρατηγικών για τα προγράμματα επίδειξης ολοκληρωμένης τεχνολογίας (ΠΕΟΤ) και για την τεχνολογική αξιολόγηση (ΤΕ) || Η επιτροπή αναγνωρίζει ότι η έννοια του βαθμού τεχνολογικής ετοιμότητας (TRL) έχει τύχει περαιτέρω επεξεργασίας και συνιστά τη διάδοση των αποτελεσμάτων της κοινής επιχείρησης Clean Sky σε όλα τα μέλη της κοινότητας Ε&Α. || ΚΕ Σχετικά με τις πρωτοβουλίες Clean Sky 1 και Clean Sky 2: Στο πλαίσιο των επισκέψεων διαπιστώθηκε ότι υπάρχει πολύ καλή συνεργασία μεταξύ των δραστηριοτήτων έρευνας και ανάπτυξης αφενός και της προετοιμασίας για την πραγματοποίηση δοκιμαστικών πτήσεων αφετέρου. Διενεργήθηκαν αναλυτικές αξιολογήσεις στις οποίες συμμετείχαν πολυτομεακές ομάδες με προσωπικό που διέθετε πείρα στις δοκιμαστικές πτήσεις. Με αφορμή το παράδειγμα της καλής προετοιμασίας για τις δοκιμαστικές πτήσεις των οικολογικών αεροσκαφών τοπικών πτήσεων, η επιτροπή εμπειρογνωμόνων συνιστά να καταβληθούν περαιτέρω προσπάθειες στο πλαίσιο των ΠΕΟΤ για την κοινοποίηση και διάδοση βέλτιστων πρακτικών και ενθαρρύνει την άντληση χρήσιμων διδαγμάτων από άλλα επιτυχημένα ΠΕΟΤ για την ανάπτυξη μελλοντικών δραστηριοτήτων. || ΚΕ, μελλοντικές ΣΔΙΤ Συμπληρωματικότητα με άλλες δραστηριότητες του προγράμματος «Ορίζων 2020» || Η πρωτοβουλία Clean Sky 2 αποτελεί το κατάλληλο πλαίσιο για την εφαρμογή και διαχείριση έργων που κατευθύνονται από τη βιομηχανία. Είναι σημαντικό να διατίθεται σημαντικό μέρος του προϋπολογισμού σε τέτοια έργα με στόχο την αναβάθμιση των τεχνολογιών από το επίπεδο TRL 3 στο TRL 4 ή στο καλύτερο TRL 5, χωρίς να αποτελεί εκ των προτέρων στόχο η συμβολή σε πτητικό πρόγραμμα επίδειξης σε πραγματική κλίμακα. || ΔΣ, ΚΕ, Ευρωπαϊκή Επιτροπή, μελλοντικές ΣΔΙΤ Τέτοιου είδους έργα που κατευθύνονται από τη βιομηχανία είναι σημαντικό να υλοποιούνται απευθείας από την κοινή επιχείρηση χωρίς παρεμβολές από τα μεγάλα έργα που εμφανίζουν υψηλότερο βαθμό τεχνολογικής ετοιμότητας (TRL). || ΔΣ, ΚΕ, Ευρωπαϊκή Επιτροπή, μελλοντικές ΣΔΙΤ Στα συγκεκριμένα έργα πρέπει να παρεμβαίνει ο αξιολογητής τεχνολογιών παρέχοντας εισηγήσεις κατά το στάδιο της αξιολόγησης, εκτιμήσεις περιβαλλοντικών επιπτώσεων και αξιολογήσεις αποδοτικότητας στο τέλος των έργων. || ΔΣ, ΚΕ, Ευρωπαϊκή Επιτροπή, μελλοντικές ΣΔΙΤ Καταλληλότητα του νομικού πλαισίου και της διακυβέρνησης της Clean Sky || Η επιτροπή εμπειρογνωμόνων θεωρεί ότι ο ρόλος της επιστημονικής και τεχνολογικής συμβουλευτικής επιτροπής πρέπει να διαφυλαχθεί και να αναβαθμιστεί σε ό,τι αφορά, παραδείγματος χάρη, την εκπόνηση μελλοντικών επικαιροποιημένων στρατηγικών θεματολογίων έρευνας και καινοτομίας. Η συμβολή της ―και στην πρωτοβουλία Clean Sky 2― θεωρείται σημαντική. Συνιστάται να διασφαλίζεται η συμμετοχή επιστημόνων υψηλού επιπέδου, όπως ακριβώς στην πρωτοβουλία Clean Sky. || ΔΣ, ΚΕ, μελλοντικές ΣΔΙΤ Ανεξάρτητα από την πολύτιμη συμμετοχή των συμβουλευτικών φορέων, υπάρχουν ακόμα αρκετά περιθώρια για να αυξηθεί και να εντατικοποιηθεί η προορατική συμμετοχή της επιστημονικής και τεχνολογικής συμβουλευτικής επιτροπής και της ομάδας εκπροσώπων των εθνικών κρατών. Η κοινή επιχείρηση Clean Sky θα πρέπει να επιδιώξει την πλήρη αξιοποίηση των δυνατοτήτων των συμβουλευτικών φορέων ώστε να εξασφαλίσει υποστήριξη για τις υπόλοιπες προσκλήσεις υποβολής προτάσεων και άλλες δραστηριότητες σε όλα τα επίπεδα. || ΔΣ, ΚΕ Καταλληλότητα των εσωτερικών κανόνων και της χρηματοδότησης της κοινής επιχείρησης || Η επιτροπή εμπειρογνωμόνων τονίζει ότι η κοινή επιχείρηση Clean Sky συμβάλλει επίσης στην εφαρμογή των χαρτών πορείας που έχουν εγκριθεί από κοινού από όλους τους ενδιαφερόμενους· θεωρεί την πολυετή προσέγγιση επωφελή και συνιστά τη συνέχισή της και στο μέλλον. || ΔΣ, ΚΕ, μελλοντικές ΣΔΙΤ Η επιτροπή εκφράζει τη λύπη της για το γεγονός ότι στις διαπραγματεύσεις για την κατάρτιση μιας πολυετούς συμφωνίας επιχορήγησης μελών (GAM) εξακολουθεί να υπάρχει ανάγκη μεγαλύτερης ευελιξίας στη διαχείριση των εν λόγω συμφωνιών. Γενικά, η επιτροπή συνιστά ότι ο εκτελεστικός διευθυντής θα πρέπει να αποκτήσει μεγαλύτερη διακριτική ευχέρεια σε ζητήματα διαχείρισης και θεωρεί ότι πρέπει να είναι υπεύθυνος για τη δρομολόγηση, τη διαπραγμάτευση και την υλοποίηση της μεταφοράς κονδυλίων του προϋπολογισμού των συμφωνιών επιχορήγησης. Με τον τρόπο αυτόν επισπεύδεται η εφαρμογή αναγκαίων αποφάσεων καθώς δεν θα είναι πλέον απαραίτητη η εμπλοκή του διοικητικού συμβουλίου. || ΔΣ, ΚΕ, Ευρωπαϊκή Επιτροπή, μελλοντικές ΣΔΙΤ Η επιτροπή εμπειρογνωμόνων γνωρίζει ότι έχουν διατυπωθεί συστάσεις σχετικά με την πληρότητα και το χρονοδιάγραμμα του στρατηγικού σχεδιασμού, για την ευθυγράμμισή του με τον ετήσιο σχεδιασμό (ετήσιο σχέδιο υλοποίησης) και για τις ετήσιες τροποποιήσεις των συμφωνιών επιχορήγησης μελών. Στο πλαίσιο αυτό, κατατέθηκε ειδικό πόρισμα από την εσωτερική ελεγκτική υπηρεσία σχετικά με τις αλλαγές θεμάτων που επέρχονται μετά την έγκριση του ετήσιου σχεδίου υλοποίησης. Η επιτροπή τάσσεται υπέρ των σχεδίων που προβλέπουν την ανάθεση διαφόρων αποφάσεων και καθηκόντων από το ΔΣ στον εκτελεστικό διευθυντή για την έγκριση τέτοιων αλλαγών, διότι πρέπει να διασφαλίζεται ότι η κοινή επιχείρηση διαθέτει την απαιτούμενη ευελιξία για να προσαρμόζει τους καταλόγους θεμάτων στις πραγματικές ανάγκες που ανακύπτουν κατά τη διάρκεια του έτους. || ΔΣ, ΚΕ, Ευρωπαϊκή Επιτροπή, μελλοντικές ΣΔΙΤ Σχετικά με τις πρωτοβουλίες Clean Sky 1 και Clean Sky 2: Η επιτροπή θεωρεί ότι οι υφιστάμενες δυνατότητες για αναδιανομή του προϋπολογισμού μεταξύ των ΠΕΟΤ (όπως και η μεταφορά πόρων που σημειώθηκε το 2012 μεταξύ των ΠΕΟΤ) αποτελούν ένα πρώτο χρήσιμο βήμα προς την κατεύθυνση της ευελιξίας του προϋπολογισμού. Η επιτροπή εκφράζει τη λύπη της για το γεγονός ότι δεν έχει ακόμα καταρτιστεί προϋπολογισμός για έκτακτες ανάγκες, ο οποίος θα παρείχε τη δυνατότητα οριζόντιας ευελιξίας. Για τον λόγο αυτό, η επιτροπή συνιστά στο διοικητικό συμβούλιο να εξετάσει το ενδεχόμενο θέσπισης ενός προϋπολογισμού για έκτακτες ανάγκες που θα ανέρχεται στο 5-10% του υφιστάμενου προϋπολογισμού. || ΔΣ, ΚΕ, Ευρωπαϊκή Επιτροπή, μελλοντικές ΣΔΙΤ Η επιτροπή εμπειρογνωμόνων θεωρεί ότι η επαλήθευση των συνεισφορών σε είδος εξακολουθεί να αποτελεί εργώδη και χρονοβόρα διαδικασία ως προς τη διαχείριση και τη διαπραγμάτευσή της, και ότι η τρέχουσα διαδικασία δεν είναι αποδοτική. Ως εκ τούτου, συνιστά τη λήψη μέτρων για την απλούστευσή της. || ΔΣ, ΚΕ, Ευρωπαϊκή Επιτροπή Αποδοτικότητα της οργάνωσης και των διαδικασιών της εκτελεστικής ομάδας της ΚΕ, περιλαμβανομένων των δραστηριοτήτων παρακολούθησης || Μολονότι το εκτελεστικό γραφείο σημείωσε σημαντική πρόοδο ως προς την επίσπευση των διαδικασιών και την επίτευξη επιχειρησιακής αποδοτικότητας, η επιτροπή συνιστά να πραγματοποιηθούν περαιτέρω προσαρμογές για τη βελτίωση της αποδοτικότητας. Τώρα που η κοινή επιχείρηση Clean Sky έχει πλέον εδραιωθεί, κρίνεται απαραίτητη η αναδιάταξη της ισορροπίας δεξιοτήτων μεταξύ της γενικής διοίκησης και της διαχείρισης έργων στο πλαίσιο του εκτελεστικού γραφείου. || ΔΣ, ΚΕ, Ευρωπαϊκή Επιτροπή Η επιτροπή εμπειρογνωμόνων θεωρεί ότι ο αριθμός των τεχνικών υπαλλήλων της ΚΕ είναι ανεπαρκής και συνιστά στο διοικητικό συμβούλιο να επανεξετάσει τις ανάγκες σε προσωπικό προκειμένου να διασφαλίσει ότι η εκτελεστική ομάδα θα έχει τη δυνατότητα να ασκεί στο ακέραιο τις συντονιστικές και εποπτικές της αρμοδιότητες. Παράλληλα, η επιτροπή συνιστά την επανεξέταση αφενός των υπηρεσιών που θα μπορούσαν να παρέχονται από κοινού με άλλες ΚΕ, και αφετέρου των διοικητικών υπηρεσιών που θα μπορούσαν να ανατεθούν σε εξωτερικούς φορείς. || ΔΣ, ΚΕ, Ευρωπαϊκή Επιτροπή Το εκτελεστικό γραφείο της κοινής επιχείρησης Clean Sky θα πρέπει να αναζητήσει και άλλους τρόπους για τη μείωση της γραφειοκρατίας διασφαλίζοντας ότι διαθέτει την καλύτερη δυνατή οργανωτική δομή για τα μελλοντικά του καθήκοντα. || ΚΕ Μολονότι τα επίπεδα συμμετοχής και επιτυχίας των αιτήσεων καταδεικνύουν ότι οι επιδόσεις της κοινής επιχείρησης ως προς τη διαχείριση του προγράμματος, τη διαχείριση του έργου και τον σχεδιασμό και την υλοποίηση του προγράμματος είναι επαρκείς και ικανοποιητικές, η επιτροπή εμπειρογνωμόνων σημειώνει ότι το χρονικό διάστημα μέχρι την έγκριση της επιχορήγησης εξακολουθεί να είναι αρκετά μεγάλο (από τη δημοσίευση της πρόσκλησης υποβολής προτάσεων έως την υπογραφή της συμφωνίας επιχορήγησης μελών μεσολαβούν 240 ημέρες· για τις επιχορηγήσεις που υπογράφηκαν το 2012 μεσολάβησαν κατά μέσο όρο 360 ημέρες) και συστήνει τη μείωση αυτού του χρονικού διαστήματος. || ΚΕ Η επιτροπή εμπειρογνωμόνων αναγνωρίζει την αξία του εγκριθέντος συστήματος των 16 προτύπων εσωτερικών ελέγχων και θεωρεί ότι το σύστημα αυτό είναι αξιόπιστο καθώς διασφαλίζει την αποδοτική και αποτελεσματική διαχείριση των έργων. Η επιτροπή εκτιμά ότι ο στρατηγικός και ο ετήσιος σχεδιασμός ευθυγραμμίζονται σε ικανοποιητικό βαθμό και θεωρεί ότι η ευθυγράμμιση αυτή πρέπει να εφαρμόζεται συστηματικά. || ΚΕ Η επιτροπή εκφράζει την ικανοποίησή της για την πρόθεση της κοινής επιχείρησης (όπως εκφράστηκε κατά τη διάρκεια της συνεδρίασης του διοικητικού συμβουλίου της 22.3.2013) να οργανώσει σεμινάρια για τους διαχειριστές θεμάτων και υποστηρίζει τις πρωτοβουλίες για την αύξηση της παρακολούθησης των υπευθύνων έργων και της διοικητικής ομάδας με απώτερο στόχο την όσο το δυνατόν πιο άμεση αντιμετώπιση των καθυστερήσεων και των προβλημάτων που προκύπτουν κατά την εκτέλεση των έργων. Χάρη σε αυτές τις σημαντικές ενέργειες, εξαλείφονται οι αγκυλώσεις που μειώνουν επί του παρόντος τη συνολική αποδοτικότητα του προγράμματος. || ΚΕ Η επιτροπή εμπειρογνωμόνων εκτιμά το γεγονός ότι στο πλαίσιο της περιόδου αξιολόγησης πραγματοποιήθηκαν εκ των υστέρων έλεγχοι της οικονομικής κατάστασης των δικαιούχων της κοινής επιχείρησης Clean Sky και συνιστά τη συνέχιση των προσπαθειών που έχουν καταβληθεί για τη μείωση των ποσοστών σφάλματος. Η επιτροπή εκτιμά το γεγονός ότι η κοινή επιχείρηση κατέβαλε προσπάθειες για να βελτιώσει τους εκ των προτέρων ελέγχους εγκυρότητας και ότι παρείχε οδηγίες στους δικαιούχους της για την επιλεξιμότητα των δαπανών στο πλαίσιο των έργων της Clean Sky. || ΚΕ Αποδοτικότητα οργάνωσης και διαδικασιών ΠΕΟΤ || Η επιτροπή εμπειρογνωμόνων επικροτεί το γεγονός ότι τα εργαλεία παρακολούθησης και ελέγχου είναι ώριμα και εφαρμόσιμα και προτείνει, για όλα τα ΠΕΟΤ, να καταρτίζονται εναρμονισμένες εκθέσεις προόδου και εκθέσεις τεχνικής αξιολόγησης. Ειδικότερα, οι εκθέσεις προόδου πρέπει να περιλαμβάνουν την πρόοδο που έχει επιτευχθεί, σε αντιδιαστολή με την πρόοδο που αναμενόταν, και τα αποτελέσματα που έχουν επιτευχθεί σε αντιδιαστολή με τα αποτελέσματα που αναμένονταν. Η επιτροπή προτείνει να ακολουθούν οι εκθέσεις τεχνικής αξιολόγησης το πρότυπο της Ευρωπαϊκής Επιτροπής. Το πρότυπο αυτό είναι χρήσιμο για τη συστηματική αξιολόγηση τεχνικών και διαχειριστικών πτυχών. || ΚΕ Αποδοτικότητα της επικοινωνίας || Η συνεργασία και οι ανταλλαγές μεταξύ των ΠΕΟΤ φαίνεται να είναι ακόμα περιορισμένες και πρέπει να αναβαθμιστούν. Τα πρότυπα και τα εργαλεία που παράγονται σε όλα τα ΠΕΟΤ πρέπει να αναλύονται ώστε να εντοπίζονται τα δυνητικά συμπληρωματικά στοιχεία τους. Ιδιαίτερη προσοχή πρέπει να δοθεί στη διασύνδεση του αξιολογητή τεχνολογιών με άλλα ΠΕΟΤ ώστε να διασφαλίζονται αποτελέσματα εγκαίρως. || ΔΣ, ΚΕ Σχετικά με τις πρωτοβουλίες Clean Sky 1 και Clean Sky 2: Η επιτροπή θεωρεί ότι η επικοινωνία μεταξύ των ΠΕΟΤ μπορεί να βελτιωθεί, και για τον σκοπό αυτόν πρέπει να χρησιμοποιείται περισσότερο ο αξιολογητής τεχνολογιών, ο οποίος μπορεί να λειτουργεί ως δίαυλος ανατροφοδότησης πληροφοριών και συζήτησης της αποδοτικότητας τεχνικών ζητημάτων. Στη βελτίωση της διαδικασίας επικοινωνίας θα μπορούσε άλλωστε να συμβάλει και η σύσφιγξη των δεσμών με τις ομάδες εργασίας των ACARE και SESAR. Η ομάδα της κοινής επιχείρησης πρέπει να δραστηριοποιηθεί περισσότερο σε αυτήν τη διαδικασία, για την οποία πρέπει να διατεθούν περισσότεροι πόροι. || ΔΣ, ΚΕ, Ευρωπαϊκή Επιτροπή, μελλοντικές ΣΔΙΤ Η επιτροπή θεωρεί ότι η βελτίωση της εικόνας της Clean Sky πρέπει να αποτελέσει βασικό στοιχείο των επικοινωνιακών στόχων της Clean Sky. Η επιτροπή προσυπογράφει τις συστάσεις της προηγούμενης ενδιάμεσης αξιολόγησης και επαναλαμβάνει ότι η κοινή επιχείρηση Clean Sky πρέπει να αυξήσει την προβολή της στο ενδιαφερόμενο κοινό. || ΚΕ Η επιτροπή εμπειρογνωμόνων εκτιμά τις προσπάθειες του εκτελεστικού γραφείου που ανακοίνωσε προσκλήσεις υποβολής προτάσεων για διάφορα θέματα και δημοσίευσε τις πρωτοβουλίες της Clean Sky σε διάφορα έντυπα. Ωστόσο, σύμφωνα με την επιτροπή εμπειρογνωμόνων, δεδομένου ότι σημειώθηκαν πολλές επιτυχίες κατά την εκτέλεση των έργων, οι επιτυχίες αυτές θα μπορούσαν να αποτελέσουν τη βάση μιας εκτεταμένης επικοινωνιακής στρατηγικής που θα απευθύνεται σε ένα ευρύτερο φάσμα ενδιαφερομένων και θα καλύπτει και τους φορείς χάραξης πολιτικής των κρατών μελών. || ΚΕ Οι τεχνικές πληροφορίες στον ιστότοπο πρέπει να βελτιωθούν καθώς πρέπει να αυξηθεί η παρουσία των ΠΕΟΤ και τα δεδομένα που προέρχονται από αυτά. Επίσης θεωρείται απαραίτητο να εξευρεθούν τα κατάλληλα μέσα για τη δημοσιοποίηση των δραστηριοτήτων και των εκτιμήσεων του αξιολογητή τεχνολογιών. || ΚΕ Η επιτροπή εμπειρογνωμόνων θεωρεί ότι η επικοινωνιακή στρατηγική της Clean Sky πρέπει να επικεντρωθεί περισσότερο στις ευρύτερες κοινωνικοοικονομικές και περιβαλλοντικές επιπτώσεις και στην ενημέρωση όχι μόνο των ενδιαφερομένων της αεροναυτικής αλλά και των φορέων χάραξης πολιτικής και λήψης αποφάσεων σε ευρωπαϊκό και διεθνές επίπεδο. Στις πρωτοβουλίες αυτές πρέπει να συμμετάσχουν η ομάδα εκπροσώπων των εθνικών κρατών και η επιστημονική και τεχνολογική συμβουλευτική επιτροπή. || ΔΣ, ΚΕ Η επιτροπή εμπειρογνωμόνων επιχαίρει για το γεγονός ότι η κοινή επιχείρηση Clean Sky συγκέντρωσε το ενδιαφέρον μεγάλου αριθμού επιχειρήσεων, ο αριθμός των οποίων ξεπέρασε κατά πολύ τον μέσο αριθμό των βιομηχανικών οντοτήτων που συμμετείχαν σε έργα συνεργασίας του ΠΠ7. Ωστόσο, η επιτροπή σημειώνει ότι, παρά την ιδιαίτερα υψηλή συμμετοχή των ΜΜΕ, εξακολουθεί να υπάρχει η εντύπωση ότι η πρωτοβουλία Clean Sky απευθύνεται κατά κύριο λόγο σε μεγάλες βιομηχανικές επιχειρήσεις και, για τον λόγο αυτόν, συνιστά τη δημοσίευση των πετυχημένων έργων που υλοποιήθηκαν με τη συμμετοχή ΜΜΕ, τόσο στον ιστότοπο όσο και σε ειδικά έντυπα. || ΚΕ Ποιότητα δραστηριοτήτων || Η επιτροπή εμπειρογνωμόνων αναγνωρίζει την προστιθέμενη αξία των τεχνικών επισκέψεων και των συνεδριάσεων τεχνικής παρουσίασης, καθώς οι διαδικασίες αυτές επιτρέπουν στους ελεγκτές να αποκτήσουν μια πιο ολοκληρωμένη εικόνα των έργων και να εμβαθύνουν στις αναλύσεις τους διασφαλίζοντας την αντικειμενικότητα της αξιολόγησης. Η επιτροπή θεωρεί ότι το στοιχείο αυτό έχει καίρια σημασία για τον έλεγχο της ποιότητας των τεχνικών αποτελεσμάτων και θεωρεί ότι οι επισκέψεις πρέπει να αποτελέσουν αναπόσπαστο τμήμα της διαδικασίας αξιολόγησης. || ΚΕ Ποιότητα των προσκλήσεων υποβολής προτάσεων || Όταν εξετάζονται πολλές προτάσεις για ένα συγκεκριμένο ΠΕΟΤ, η επιτροπή εμπειρογνωμόνων θεωρεί ότι πρέπει να υπάρχει ευελιξία κατά την κατανομή των αρμοδιοτήτων για να κατανεμηθεί ισομερώς και ο συνακόλουθος φόρτος εργασίας στο εσωτερικό της κοινής επιχείρησης. || ΔΣ, ΚΕ, μελλοντικές ΣΔΙΤ Σύμφωνα με την πρόταση των εμπειρογνωμόνων, αντί της προσέγγισης που περιγράφεται στο θέμα, τα θέματα μπορούν να περιλαμβάνουν τη δυνατότητα παρουσίασης μιας πιο καινοτόμου προσέγγισης η οποία θα οδηγεί στα ίδια αποτελέσματα. || ΚΕ, μελλοντικές ΣΔΙΤ Στο πλαίσιο των τεχνικών αξιολογήσεων των ΠΕΟΤ συνιστάται να αξιολογούνται συστηματικά και οι προσκλήσεις υποβολής προτάσεων ώστε να διασφαλίζεται η παρακολούθησή τους και η υψηλή τους ποιότητα. Με τον τρόπο αυτόν, τα θέματα των προσκλήσεων υποβολής προτάσεων θα συνδέονται πιο άμεσα με τους στόχους των ΠΕΟΤ, βελτιώνοντας την εστίαση των τεχνικών δραστηριοτήτων. || ΚΕ, Ευρωπαϊκή Επιτροπή μελλοντικές ΣΔΙΤ Η επιτροπή εμπειρογνωμόνων σημειώνει ότι, σε ορισμένες περιπτώσεις, λόγω της ακατάλληλης επιλογής υπεργολάβων τα αποτελέσματα των έργων ήταν πενιχρά. Ως εκ τούτου, η επιτροπή συνιστά στην κοινή επιχείρηση να διερευνήσει πιθανούς τρόπους για τη βελτίωση της διαδικασίας επιλογής υπεργολάβων. || ΚΕ, μελλοντικές ΣΔΙΤ Ευφυή αεροσκάφη σταθερών πτερύγων || Η επιτροπή θεωρεί ότι οι δοκιμαστικές πτήσεις πρέπει να λαμβάνονται υπόψη από την έναρξη του ΠΕΟΤ. Πρέπει να θεωρούνται απαραίτητο στάδιο της διαδικασίας· παρότι παραβλέπονται κατά την έναρξη του έργου, είναι απολύτως απαραίτητες για την επιτυχία του. || ΚΕ Όσον αφορά τα μεγάλα ΠΕΟΤ, από τη στιγμή που θα ξεκινήσει το έργο, είναι καλό να εφαρμόζεται με συστηματικό τρόπο μια βιομηχανική μεθοδολογία για τη διαχείρισή του. || ΚΕ Σύμφωνα με τις συστάσεις της επιτροπής, είναι απαραίτητο να διασφαλίζεται η ισχυρή προσήλωση των συμμετεχόντων, να αναζητούνται τρόποι ώστε να μην χάνουν το ενδιαφέρον και τον στόχο τους οι συμμετέχουσες εταιρείες και να επιδιώκεται η επαρκής κατανομή πόρων από όλους τους υπεύθυνους. || ΚΕ Η επιτροπή εμπειρογνωμόνων συνιστά στην κοινή επιχείρηση να καταβάλει προσπάθειες για να ελαχιστοποιηθεί ο κίνδυνος της ανεπαρκούς δέσμευσης πόρων και να αναθέσει στο ΔΣ την αρμοδιότητα της κινητοποίησης των εταίρων που ενδέχεται να μην είναι συνεπείς στις υποχρεώσεις τους. || ΚΕ Η δευτερογενής έρευνα που αναβαθμίζει τις τεχνολογίες στο επίπεδο ωριμότητας TRL 6 πρέπει να πετυχαίνει τους εξής στόχους: ετοιμότητα παραγωγής αποτελέσματος, μηχανική ετοιμότητα, λειτουργική ετοιμότητα (βασική διάρκεια, σταθερότητα κ.λπ.), κατασκευαστική ετοιμότητα. Η επιτροπή θεωρεί ότι η σύσταση αυτή ισχύει για όλα τα μεγάλα ΠΕΟΤ. || ΚΕ, μελλοντικές ΣΔΙΤ Οικολογικά στροφειόπτερα || Η επιτροπή εμπειρογνωμόνων ενθαρρύνει τους εταίρους και τους διαχειριστές έργων να παρουσιάζουν με μεγαλύτερη σαφήνεια και συνέπεια τα αριθμητικά στοιχεία και τις παραδοχές που υιοθετούν για την αξιολόγηση των περιβαλλοντικών στόχων σε σχέση με τους στόχους της ACARE. || ΚΕ Συστήματα οικολογικών επιχειρησιακών εργασιών || Η επιτροπή εμπειρογνωμόνων συνιστά την προσεκτική παρακολούθηση και εφαρμογή ενός μηχανισμού έγκαιρης προειδοποίησης για τις ζωτικές δραστηριότητες, οι οποίες αποτελούν παράγοντα επιτυχίας των συστημάτων που εφαρμόζονται στις οικολογικές επιχειρησιακές εργασίες. || ΚΕ Τα οφέλη των συστημάτων που εφαρμόζονται στις οικολογικές επιχειρησιακές εργασίες εκφράζονται ανά στάδιο πτήσης. Το γεγονός αυτό καθιστά τη σύγκριση ανάμεσα στα διάφορα ΠΕΟΤ δύσκολη σε ό,τι αφορά τις πλέον υποσχόμενες τεχνολογίες. Ως εκ τούτου, η επιτροπή συμφωνεί με τεχνικές αξιολογήσεις που αφορούν την ευθυγράμμιση των μηχανισμών μέτρησης των περιβαλλοντικών οφελών, όπως προκύπτουν από τα συστήματα οικολογικών επιχειρησιακών εργασιών, με άλλα ΠΕΟΤ. || ΚΕ, μελλοντικές ΣΔΙΤ Προβλέπονται δραστηριότητες επίδειξης για ένα μέρος του εξοπλισμού σε μία ενιαία πλατφόρμα δοκιμών. Πρέπει να καταρτιστούν εφεδρικά σχέδια για τις περιπτώσεις καθυστερήσεων στην πλατφόρμα δοκιμών. || ΚΕ, μελλοντικές ΣΔΙΤ Αειφόροι και οικολογικοί κινητήρες (SAGE) || Συνιστάται ιδιαιτέρως να εξετάζονται οι δυνατότητες δοκιμής του κιβώτιου ταχυτήτων (με τον όμιλο AVIO) προκειμένου να περιοριστεί ο σχετικός κίνδυνος. || ΚΕ Οι όροι πρόσβασης στη μελλοντική διάταξη δοκιμής του κιβωτίου ταχυτήτων από τρίτα μέρη πρέπει να αποσαφηνιστούν. || ΚΕ Ο σχεδιασμός και τα τεχνολογικά χαρακτηριστικά του προγράμματος επίδειξης SAGE 4 πρέπει να αποσαφηνιστούν και να επιβεβαιωθούν. || ΚΕ Όλες οι προτάσεις για δοκιμαστικές πτήσεις με καύση πτωχού μίγματος εντός της χρονικής κλίμακας της Clean Sky πρέπει να αποσαφηνιστούν σε επίπεδο χρονοδιαγράμματος και χρηματοδότησης. || ΚΕ Οικολογικός σχεδιασμός || Συνιστάται να εξακριβώνεται εάν ο Ευρωπαϊκός Οργανισμός Άμυνας λαμβάνει υπόψη του διδάγματα που αντλήθηκαν από άλλους τομείς, όπως π.χ. ο αυτοκινητιστικός τομέας, και από το αναπτυσσόμενο οικολογικό σύστημα αποδόμησης. || ΚΕ Λαμβάνοντας υπόψη το περιεχόμενο του συστήματος ανίχνευσης εκρηκτικών, συνιστάται να διασφαλίζεται η συνέπεια και να ελέγχονται κενά ή αλληλοεπικαλύψεις με τα ΠΕΟΤ «συστήματα οικολογικών επιχειρησιακών εργασιών» και «οικολογικά αεροσκάφη τοπικών πτήσεων/οικολογικά στροφειόπτερα» σε σχέση με την ηλεκτρική ενέργεια. Υπάρχουν ευκαιρίες συνεργειών και διαγονιμοποίησης. || ΚΕ Αξιολογητής Τεχνολογιών || Η επιτροπή δεν εντόπισε σαφείς προσδιορισμένους ποσοτικά στόχους για την αξιολόγηση του κύκλου ζωής. Συνιστάται οι μέθοδοι και τα συστήματα μέτρησης, βάσει των οποίων υπολογίζονται τα οφέλη της αξιολόγησης του κύκλου ζωής, να εξεταστούν στο πλαίσιο των υπό εξέλιξη και/ή μελλοντικών ερευνών της πρωτοβουλίας Clean Sky. || ΚΕ Η ανάλυση των μοντέλων αεροσκαφών, το επίπεδο λεπτομέρειάς τους και οι παραδοχές που υιοθετούνται ενδέχεται να επηρεάζουν την επαλήθευση της αντιπροσωπευτικότητας και της ακρίβειάς τους. Η επιτροπή εμπειρογνωμόνων θεωρεί ότι τα μοντέλα αεροσκαφών πρέπει να τηρούν όσο το δυνατό μεγαλύτερη διαφάνεια σε σχέση με τα γνωστά πρότυπα. || ΚΕ, μελλοντικές ΣΔΙΤ Η χρονική διάρκεια του πληροφοριακού συστήματος του αξιολογητή τεχνολογιών πρέπει να ευθυγραμμιστεί με τη χρονική διάρκεια των αξιολογήσεων του αξιολογητή τεχνολογιών. Με τον τρόπο αυτόν θα καταγράφονται τα αποτελέσματα των πιο πρόσφατων αξιολογήσεων και ο αντίκτυπός τους. || ΚΕ, μελλοντικές ΣΔΙΤ Τα μοντέλα αεροσκαφών περιλαμβάνουν τεχνολογίες χαμηλού επιπέδου TRL. Ωστόσο, επειδή ο σκοπός του αξιολογητή τεχνολογιών είναι η εκτίμηση του αντικτύπου των ώριμων και των πλέον υποσχόμενων τεχνολογιών, οι στόχοι του αξιολογητή τεχνολογιών πρέπει να γίνουν πιο συγκεκριμένοι. || ΚΕ, μελλοντικές ΣΔΙΤ Γενικά θέματα || Η ΚΤΠ Clean Sky περιλαμβάνει πολλά προγράμματα επίδειξης εδάφους και πτήσεων στο τέλος του προγράμματος. Μεγάλη προσοχή πρέπει να δοθεί στους πιο κρίσιμους και καθοριστικούς παράγοντες για την επιτυχία του προγράμματος. Στην πορεία προς την επίδειξη, συνιστάται η προσεκτική παρακολούθηση και ιεράρχηση των διαθέσιμων πόρων, σε σχέση με τις υπολειπόμενες εργασίες και με το τεχνολογικό περιβαλλοντικό όφελος. || ΚΕ, μελλοντικές ΣΔΙΤ Ο βασικός στόχος της Clean Sky είναι η επιτάχυνση της ενσωμάτωσης και της ανάπτυξης φιλικών για το περιβάλλον τεχνολογιών στα οχήματα της νέας γενιάς. Παρότι είναι σημαντικό να αξιολογείται το σύνολο των διοικητικών εγγράφων και η πρόοδος των τεχνικών δραστηριοτήτων, καίρια σημασία έχει επίσης να ελέγχονται τα πραγματικά αποτελέσματα στις εγκαταστάσεις των εταίρων. Η επιτροπή εμπειρογνωμόνων θεωρεί ότι οι μελλοντικές αξιολογήσεις πρέπει να περιλαμβάνουν και τεχνικές επιτόπιες επισκέψεις. Μια αντιπροσωπευτική επιλογή τεχνικών επισκέψεων προσφέρει νέους τρόπους κατανόησης των αποτελεσμάτων και βοηθά στον συγκερασμό των τεχνικών δεδομένων και των διδαγμάτων που αντλούνται από το σύνολο των ΠΕΟΤ. || Εξέλιξη της διαχείρισης 2010-2013 || Η επιτροπή εμπειρογνωμόνων θεωρεί ότι οι προσκλήσεις υποβολής προτάσεων πρέπει να καλύπτουν εξορθολογισμένα τους στόχους των ΠΕΟΤ και υποστηρίζει τη συνολική τακτική αξιολόγηση των προσκλήσεων υποβολής προτάσεων στο πλαίσιο της Clean Sky, δίνοντας προτεραιότητα, στο στάδιο αυτό, στις δραστηριότητες επίδειξης. || ΚΕ, Ευρωπαϊκή Επιτροπή, μελλοντικές ΣΔΙΤ Η επιτροπή εκφράζει τον προβληματισμό της επειδή πολλές δραστηριότητες επίδειξης έχουν μετατοπιστεί προς το τέλος της Clean Sky και προτείνει να διασφαλιστεί η διάθεση επαρκών πόρων στο πλαίσιο των ΠΕΟΤ. || ΚΕ Επιστημονική και τεχνική σύγκριση || Η επιτροπή εμπειρογνωμόνων συνιστά το πάγωμα των στόχων και των σχεδίων το συντομότερο δυνατόν και την τακτική παρακολούθηση της τεχνικής κατάστασης των έργων ανάπτυξης ευφυών αεροσκαφών με σταθερά πτερύγια προκειμένου να διασφαλιστεί ότι δεν θα σημειωθούν άλλες καθυστερήσεις. Το ΠΕΟΤ έχει μάλλον ξεπεράσει τους σημαντικότερους ―αν και όχι όλους― τους κινδύνους. || ΚΕ, μελλοντικές ΣΔΙΤ Επειδή πολλά προγράμματα επίδειξης που έχουν προβλεφθεί ενδέχεται να μην προλάβουν να πραγματοποιηθούν εντός του χρονοδιαγράμματος της Clean Sky 1, οι διαχειριστές έργων πρέπει να ελαχιστοποιήσουν αυτόν τον κίνδυνο υποδεικνύοντας συνεχώς στα ανώτερα στελέχη την ―τεχνική, εμπορική και πολιτική― σημασία της κοινής επιχείρησης Clean Sky και διασφαλίζοντας ότι διατίθενται και δεσμεύονται επαρκείς πόροι για τα έργα. || ΚΕ, μελλοντικές ΣΔΙΤ Ο διαχειριστής των έργων της Clean Sky πρέπει να αξιολογεί τα αποτελέσματα που προκύπτουν και τις δυνατότητες εφαρμογής των θεμάτων των προσκλήσεων υποβολής προτάσεων προκειμένου να εντοπίζει τις αυξανόμενες ευκαιρίες που διαγράφονται σε όλους τους τομείς της Clean Sky. || ΚΕ Κάτι που θα πρέπει να εξεταστεί πιο διεξοδικά είναι η αξιολόγηση των οφελών του προγράμματος Clean Sky σε σύγκριση με τα αποτελέσματα άλλων συναφών προγραμμάτων και πώς αυτά τα οφέλη μπορούν να αξιοποιηθούν και από ενδιαφερόμενους φορείς πέραν των ειδικών της επιστημονικής/τεχνικής κοινότητας. || ΚΕ, Ευρωπαϊκή Επιτροπή, μελλοντικές ΣΔΙΤ Η επιτροπή εμπειρογνωμόνων εκτιμά ότι, όταν λαμβάνεται απόφαση για την εκτέλεση ή όχι δοκιμαστικής πτήσης από ευφυές αεροσκάφος σταθερών πτερύγων σε πρόγραμμα επίδειξης ανοικτού στροφείου αντίθετης περιστροφής, μπορεί να χρειαστεί να επανεξεταστούν και να αποσαφηνιστούν οι μελλοντικές δραστηριότητες του προγράμματος SAGE 1 εντός του χρονοδιαγράμματος της Clean Sky. || ΚΕ Κυψέλες καυσίμου και υδρογόνο Σύσταση || Αρμοδιότητα Διακυβέρνηση, σχεδιασμός και διαχείριση προγράμματος || Η διακυβέρνηση του προγράμματος πρέπει να διασφαλίζει: ότι η διαδικασία λήψης αποφάσεων είναι πιο γρήγορη· ότι διατίθενται περισσότεροι πόροι για το πρόγραμμα και για τη διαχείριση της γνώσης και ότι η προσήλωση του ιδιωτικού τομέα εξακολουθεί να είναι ανάλογη των προσπαθειών της ΕΕ. Ο εκτελεστικός διευθυντής πρέπει να έχει περισσότερες εκτελεστικές αρμοδιότητες· τα διοικητικά καθήκοντα πρέπει να ασκούνται από κοινού με άλλες κοινές επιχειρήσεις και/ή να ανακτηθούν από τις υπηρεσίες της Επιτροπής· η Επιτροπή πρέπει να συμφωνήσει σε έναν μηχανισμό που θα καταδείξει ότι η βιομηχανία υιοθετεί απαιτητικούς στόχους σε σχέση με τις δικές της δαπάνες έρευνας και έγκαιρης διείσδυσης των νέων τεχνολογιών. Στο πλαίσιο του προγράμματος «Ορίζων 2020» πρέπει να ενσωματωθούν συμβατικοί στόχοι για τη σταδιακή μείωση του χρονικού διαστήματος που απαιτείται μέχρι την έγκριση της επιχορήγησης. || Ευρωπαϊκή Επιτροπή, ΔΣ Η ερευνητική στρατηγική για τη συνέχιση της κοινής επιχείρησης «Κυψέλες καυσίμου και υδρογόνο» στο πρόγραμμα «Ορίζων 2020» πρέπει να επικεντρωθεί ειδικότερα σε τρεις βασικές αρχές: ευθυγράμμιση με τις πολιτικές της ΕΕ· τομείς στους οποίους η Ευρώπη έχει ή μπορεί να επιτύχει πρωταγωνιστικό ρόλο· προσαρμογή στις μεταβαλλόμενες ανάγκες του τομέα. || ΔΣ, συμβουλευτικοί φορείς Η αποθήκευση και η αποδοτική από πλευράς κόστους τελική χρήση της ηλεκτρικής ενέργειας σε συνδυασμό με την παραγωγή υδρογόνου από ανανεώσιμες πηγές πρέπει να συνιστούν προτεραιότητες του ενεργειακού πυλώνα· πρέπει να επιστρατευθούν και άλλοι συντελεστές (π.χ. φορείς εκμετάλλευσης δικτύων). Οι συνέργειες και οι αλληλεπιδράσεις με άλλα προγράμματα που αναπτύσσονται κατά μήκος της αλυσίδας αξίας, πρέπει να μεγιστοποιηθούν (π.χ. «προηγμένα υλικά» και «προηγμένη κατασκευή και επεξεργασία», Οικολογικό Όχημα, Ευρωπαϊκές βιομηχανικές τεχνολογίες στο πλαίσιο του Ευρωπαϊκού στρατηγικού σχεδίου ενεργειακών τεχνολογιών (σχέδιο SET) (π.χ. ευφυή δίκτυα). Το έξι έως δέκα τοις εκατό του προϋπολογισμού της κοινής επιχείρησης «Κυψέλες καυσίμου και υδρογόνο» πρέπει να διατίθεται στην έρευνα καινοτόμων τεχνολογιών. || ΔΣ, γραφείο προγράμματος Η προσαρμοστικότητα στις αλλαγές πρέπει να ενισχυθεί. Τα αποτελέσματα των προγραμμάτων πρέπει να ενσωματώνονται πιο αποτελεσματικά στο ετήσιο σχέδιο υλοποίησης και στο πολυετές σχέδιο υλοποίησης. Παράλληλα με τη διατήρηση της εμπιστοσύνης των ενδιαφερόμενων φορέων σε μακροπρόθεσμο ορίζοντα, οι κοινές ομάδες εργασίας που συγκροτούνται με την ερευνητική κοινότητα, με συμβουλευτικούς φορείς και με αντιπροσωπευτικές περιφερειακές οργανώσεις πρέπει να επιδιώξουν τον συγκερασμό των βιομηχανικών συμφερόντων και των συμφερόντων άλλων ενδιαφερομένων φορέων. || Γραφείο προγράμματος, ομάδα συμφερόντων Κάποιοι ερευνητικοί τομείς πρέπει να αναβαθμιστούν: η κοινή επιχείρηση «Κυψέλες καυσίμου και υδρογόνο» πρέπει να αναπτύξει μια στρατηγική κανονισμών, κωδικών και προτύπων που θα περιέχει μια διεθνή διάσταση για όλες τις επιχειρηματικές δραστηριότητες της κοινής επιχείρησης η οποία θα συμφωνείται από όλους (ομάδα συμφερόντων, ομάδα αντιπροσώπων, ομάδα εκπροσώπων των κρατών, Επιτροπή) και θα βασίζεται σε πόρους του Κοινού Κέντρου Ερευνών. || Γραφείο προγράμματος, ΔΣ Η συμμετοχή των ΜΜΕ πρέπει να ενισχυθεί ακόμα περισσότερο με τη βοήθεια ενός συστήματος οικονομικών εγγυήσεων κατά τα πρότυπα του προγράμματος-πλαισίου και με τη σύνδεση μεταξύ των ερευνητικών έργων και των επιχειρηματικών κεφαλαίων του μηχανισμού χρηματοδότησης με επιμερισμό των κινδύνων (RSFF) για τη δημιουργία νέων και καινοτόμων ευρωπαϊκών εταιρειών και επιχειρηματικών δραστηριοτήτων. || Ευρωπαϊκή Επιτροπή Παρακολούθηση της τεχνολογίας και υποστήριξη πολιτικών || Η κοινή επιχείρηση πρέπει να εφαρμόσει μια άρτια διαδικασία παρακολούθησης της τεχνολογίας που θα είναι προσαρμοσμένη ανάλογα με το επίπεδο: έργου, προγράμματος και πολιτικής. Τα αποτελέσματα πρέπει να χρησιμοποιούνται για να αναπροσαρμόζονται τα ερευνητικά προγράμματα, πρέπει να διατίθενται στο σχέδιο SET, και πρέπει να χρησιμοποιούνται για να υποστηρίζονται οι πολιτικές. || Γραφείο προγράμματος Πρέπει οπωσδήποτε να αυξηθεί η δημοσιοποίηση και η διάδοση των αποτελεσμάτων. Οι μελλοντικές προτάσεις πρέπει υποχρεωτικά να περιλαμβάνουν μια σειρά από βασικούς δείκτες επιδόσεων που θα είναι κατάλληλοι προς δημοσίευση ενώ σε ό,τι αφορά την αξιολόγηση, τα χαμηλά επίπεδα δημοσιοποίησης πρέπει να επισύρουν κυρώσεις. Οι διαχειριστές των υφιστάμενων έργων πρέπει να ενθαρρύνονται ώστε να δημοσιοποιούν σε μεταγενέστερο στάδιο κάποια από τα αποτελέσματα των έργων. Για τον σκοπό αυτόν, η κοινή επιχείρηση «Κυψέλες καυσίμου και υδρογόνο» πρέπει να δημιουργήσει «καθαρούς θαλάμους». || Γραφείο προγράμματος Οι ΓΔ της Επιτροπής που σχετίζονται με τις πολιτικές πρέπει να παρουσιάζουν με μεγαλύτερη σαφήνεια και να προβάλλουν περισσότερο τις δημόσιες πολιτικές για τις δραστηριότητες της επιχείρησης «Κυψέλες καυσίμου και υδρογόνο» (π.χ. οχήματα μηδενικών εκπομπών, αποθήκευση ενέργειας). Οι διαδικασίες ενσωμάτωσης των επιστημονικών στοιχείων στις πολιτικές για την ενέργεια και τις μεταφορές πρέπει να είναι διαφανείς και αποτελεσματικές και να εφαρμόζονται με τον ίδιο τρόπο σε όλους τους τομείς. || Ευρωπαϊκή Επιτροπή, γραφείο προγράμματος Συνεργασία με τα κράτη μέλη και τις περιφέρειες || Η συμμετοχή των κρατών μελών στο πρόγραμμα πρέπει να ενισχυθεί. Η εντολή της ομάδας εκπροσώπων των κρατών πρέπει να αναβαθμιστεί για να καλύψει στρατηγικά καθήκοντα όπως π.χ. η ανάληψη ενεργού ρόλου κατά την επιλογή και τον σχεδιασμό μεγάλης κλίμακας έργων επίδειξης και εφαρμογής και κατά τη συμμετοχή στην παρακολούθηση της τεχνολογίας· η ροή πληροφοριών μεταξύ της ομάδας εκπροσώπων των κρατών και του γραφείου προγράμματος πρέπει να βελτιωθεί· τα μέλη πρέπει να συμμετέχουν πιο άμεσα στις εθνικές ερευνητικές και/ή βιομηχανικές πολιτικές· πρέπει να διερευνηθούν καινοτόμες λύσεις για τη συγχρηματοδότηση έργων από τα κράτη μέλη (π.χ. δραστηριότητες του δικτύου ERA-NET ή υπό όρους συγχρηματοδότηση στο πλαίσιο των προσκλήσεων υποβολής προτάσεων). || Ευρωπαϊκή Επιτροπή, ΔΣ, ομάδα εκπροσώπων των κρατών, γραφείο προγράμματος Η σχέση με τις περιφερειακές και τις τοπικές αρχές έχει καίρια σημασία για την εγκατάσταση των έργων. Η σχέση με οργανώσεις όπως η HyER είναι σημαντική για τις μεταφορές και πρέπει να αξιοποιηθεί περισσότερο. Ανάλογες σχέσεις πρέπει να αναπτυχθούν τόσο για την αποθήκευση ενέργειας όσο και για άλλες πτυχές των υποδομών. || Γραφείο προγράμματος Η χρηματοδότηση μελλοντικών έργων εγκατάστασης και δημιουργίας κατάλληλων υποδομών έχει καίρια σημασία και προϋποθέτει τη θέσπιση νέων χρηματοδοτικών μηχανισμών. Η Ευρωπαϊκή Επιτροπή πρέπει να διερευνήσει εάν οι υποδομές υδρογόνου μπορούν να είναι επιλέξιμες για χρηματοδότηση στο πλαίσιο των νέων Εθνικών Στρατηγικών Πλαισίων Αναφοράς των διαρθρωτικών ταμείων. Η κοινή επιχείρηση «Κυψέλες καυσίμου και υδρογόνο» πρέπει να είναι έτοιμη να διευκολύνει με κάθε μέσο τους φορείς υλοποίησης των έργων παρέχοντας συμβουλές σχετικά με τις χρηματοδοτικές επιλογές που διατίθενται από τα θεσμικά όργανα της ΕΕ, όπως μεταξύ άλλων δάνεια και επιχορηγήσεις από την ΕΤΕπ, τα διαρθρωτικά ταμεία και το ΔΕΔ-Μ· πρέπει επίσης να εξεταστεί το ενδεχόμενο δημοσίευσης προσκλήσεων για την κατάρτιση έργων που μπορούν να χρηματοδοτηθούν. || Ευρωπαϊκή Επιτροπή, κράτη μέλη, γραφείο προγράμματος, ΔΣ Δημοσιοποίηση και διάδοση || Η κοινή επιχείρηση «Κυψέλες καυσίμου και υδρογόνο» θα πρέπει να καταβάλλει προσπάθειες ώστε να αποτελέσει την πιο αξιόπιστη πηγή γνώσης στην Ευρώπη για τις κυψέλες καυσίμου και το υδρογόνο. Η προβολή της κοινής επιχείρησης «Κυψέλες καυσίμου και υδρογόνο» πρέπει να αυξηθεί σημαντικά ενώ ο ιστότοπος πρέπει να ανασχεδιαστεί για να λάβει υπόψη τη συγκεκριμένη φιλοδοξία. Οι κανόνες που διέπουν την παροχή πληροφοριών για το πρόγραμμα σε διάφορους ενδιαφερόμενους φορείς (επιστημονική επιτροπή, ομάδα εκπροσώπων των κρατών, υπηρεσίες της Επιτροπής) θα πρέπει να εξεταστούν και να ερμηνευθούν σωστά ώστε να διαπιστωθεί εάν η κοινή επιχείρηση έχει τη δυνατότητα να διαδώσει περισσότερες πληροφορίες. Αν κάτι τέτοιο δεν είναι δυνατόν, οι κανόνες πρέπει να τροποποιηθούν αναλόγως για το πρόγραμμα «Ορίζων 2020». || Γραφείο προγράμματος Η κοινή επιχείρηση «Κυψέλες καυσίμου και υδρογόνο» πρέπει να υποστηρίξει τη συμμετοχή, την εκπαίδευση και την κατάρτιση ενδιαφερομένων, πέραν των στενών ορίων της κοινότητας των κυψελών καυσίμων και του υδρογόνου, και σε αυτήν τη διαδικασία πρέπει να συμπεριλάβει και την ομάδα εκπροσώπων των κρατών. || Γραφείο προγράμματος, ΔΣ Πρωτοβουλία για τα καινοτόμα φάρμακα (ΠΚΦ) Σύσταση || Αρμοδιότητα Επικοινωνιακή στρατηγική || Η ΠΚΦ πρέπει να τελειοποιήσει και να υλοποιήσει μια διαρθρωμένη επικοινωνιακή στρατηγική που θα περιλαμβάνει σαφείς και μετρήσιμους σκοπούς και στόχους και θα απευθύνεται σε κομβικούς ενδιαφερόμενους φορείς και στο ευρύτερο κοινό. || ΔΣ, ΚΕ Σχέσεις με τους ενδιαφερόμενους φορείς και βασικοί δείκτες επιδόσεων || Παράλληλα με τους υφιστάμενους βασικούς δείκτες επιδόσεων, πρέπει να αναπτυχθούν και να καθοριστούν συνολικοί βασικοί δείκτες επιδόσεων που θα απεικονίζουν με ποσοτικούς όρους τις επιπτώσεις και τα κοινωνικοοικονομικά οφέλη της ΠΚΦ. || Εκτελεστικό γραφείο, κοινή επιχείρηση Στο πλαίσιο της ΠΚΦ πρέπει να καταβληθούν περισσότερες προσπάθειες για να συμμετάσχουν ακόμα περισσότεροι φορείς από τη βιομηχανία. || Εκτελεστικό γραφείο, κοινή επιχείρηση Στην ΠΚΦ 2 θα πρέπει να συμμετάσχουν και φορείς της βιομηχανίας που δραστηριοποιούνται σε άλλους συναφείς τομείς της υγειονομικής περίθαλψης. || ΔΣ, ομάδα εκπροσώπων των κρατών, ΚΕ Οργάνωση και αποδοτικότητα || Το εκτελεστικό γραφείο της ΠΚΦ πρέπει να αναζητήσει και άλλους τρόπους για τη μείωση της γραφειοκρατίας και να διασφαλίσει ότι διαθέτει την καλύτερη δυνατή οργανωτική δομή για τα μελλοντικά καθήκοντα. || Εκτελεστικό γραφείο, ΚΕ Η ΠΚΦ πρέπει να επιδιώξει την πλήρη αξιοποίηση των δυνατοτήτων των συμβουλευτικών φορέων για να υποστηριχθούν οι υπόλοιπες προσκλήσεις υποβολής προτάσεων και άλλες δραστηριότητες σε όλα τα επίπεδα. || Εκτελεστικό γραφείο, ΚΕ Η ΠΚΦ πρέπει να εξετάσει και να σχεδιάσει νέους και πιο ευέλικτους μηχανισμούς χρηματοδότησης για να διασφαλίσει τη βιωσιμότητα τόσο των έργων που είναι σε εξέλιξη όσο και των μελλοντικών έργων, ανάλογα με την περίπτωση. || Εκτελεστικό γραφείο, ΚΕ Η Επιτροπή πρέπει να διασφαλίσει ότι η ΠΚΦ 2 είναι διαφανής και χαρακτηρίζεται από αυξημένη ευελιξία σε ό,τι αφορά τη διακυβέρνηση. || ΔΣ, Ευρωπαϊκή Επιτροπή, ΚΕ Διαθεσιμότητα των δεδομένων || Παράλληλα με την έναρξη της ΠΚΦ 2 πρέπει να αντλούνται και δεδομένα αναφοράς για να βελτιωθεί η βαθμολόγηση και η συγκριτική αξιολόγηση των επιδόσεων της ΠΚΦ 2. || ΚΕ ΠΑΡΑΡΤΗΜΑ II: Αναλύσεις SWOT Clean Sky ΠΛΕΟΝΕΚΤΗΜΑΤΑ · Η βασική αρχή των ΣΔΙΤ στην αεροναυτική έρευνα εφαρμόστηκε με επιτυχία. Η κοινή επιχείρηση Clean Sky αποτελεί κεντρικό στοιχείο του ευρωπαϊκού πεδίου της αεροναυτικής και αναγνωρίζεται ως κορυφαία παγκοσμίως ΣΔΙΤ στον τομέα της αεροναυτικής · Διακριτό μοντέλο συνεργασίας για την αντιμετώπιση μη ανταγωνιστικών προκλήσεων στον τομέα της αεροναυτικής · Αξιοποιεί τα αποτελέσματα των ΠΠ6 και ΠΠ7, λειτουργεί καταλυτικά για την προσέλκυση ιδιωτικών επενδύσεων στην Ε&Α της ευρωπαϊκής αεροναυτικής · Πολύτιμη συνεισφορά στους στόχους της ACARE. Ο αξιολογητής τεχνολογιών αποτελεί μια καινοτόμο προσέγγιση για τη συστηματική αξιολόγηση των περιβαλλοντικών οφελών. Η αξιολόγηση του επιπέδου τεχνολογικής ετοιμότητας (TRL) θα μπορούσε να υιοθετηθεί και από άλλους τομείς του προγράμματος «Ορίζων 2020» · Η κοινή επιχείρηση Clean Sky συνιστά ένα αποτελεσματικό μέσο για την επίτευξη συναίνεσης γύρω από στρατηγικά θεματολόγια έρευνας και την (ενδεχόμενη) αποδοτική αξιοποίηση του προϋπολογισμού για την έρευνα · Υψηλή ποιότητα επιστημονικών αποτελεσμάτων και ευρύ δίκτυο βιομηχανίας, ΜΜΕ και ακαδημαϊκών · Μεγάλη συμμετοχή και δραστηριοποίηση ΜΜΕ. Αξιοσημείωτη κινητοποίηση και συγκέντρωση πόρων και εμπειρογνωμοσύνης για την αντιμετώπιση των πιο περίπλοκων προβλημάτων της αεροναυτικής που εμφανίζονται σε ολόκληρο τον κύκλο της Ε&Α · Κινητοποίηση πόρων με τη στήριξη συνεργειών και τη συμμετοχή πολλών ενδιαφερομένων · Αποτελεσματική δομή διακυβέρνησης και προορατική συμμετοχή συμβουλευτικών φορέων (ομάδα εκπροσώπων των εθνικών κρατών και επιστημονική τεχνολογική και συμβουλευτική επιτροπή) · Υψηλή ποιότητα διαδικασιών και μεθοδολογίας · Αύξηση της προβολής μέσω της δημοσιοποίησης αποτελεσμάτων σε επιστημονικά συγγράμματα και συνέδρια, υπαίθριες εκδηλώσεις και εκθέσεις || ΑΔΥΝΑΜΙΕΣ · Οι βασικοί δείκτες επιδόσεων και ο αξιολογητής τεχνολογιών δεν είναι αρκετά ώριμοι για να αποτιμούν τις ευρύτερες περιβαλλοντικές και κοινωνικοοικονομικές επιπτώσεις · Ανεπαρκής ισορροπία μεταξύ επιστημονικών και διοικητικών καθηκόντων του εκτελεστικού γραφείου της Clean Sky -επαχθείς διοικητικοί κανόνες, κανονισμοί και έλεγχοι και -ανεπαρκείς τεχνικοί πόροι (επίπεδο ΚΕ) για την αντιμετώπιση οριζόντιων προβλημάτων · Μικρή ευελιξία, ειδικά σε σχέση με τον προϋπολογισμό· ανυπαρξία προϋπολογισμού για έκτακτες ανάγκες · Σε ορισμένα ΠΕΟΤ, ελλιπής ποιότητα και αποτελεσματικότητα · Δεν χρησιμοποιούνται οι πληροφορίες που τροφοδοτούνται από τον αξιολογητή τεχνολογιών στα ΠΕΟΤ · Ανεπαρκής χορήγηση πόρων από εταιρείες σε ορισμένα ΠΕΟΤ · Έλλειψη σαφών προτεραιοτήτων κατά τη χορήγηση πόρων σε έργα ορισμένων ΠΕΟΤ · Ανεπαρκής ακόμα επικοινωνία μεταξύ των ΠΕΟΤ · Περιορισμένος συντονισμός με εθνικές/διεθνείς πρωτοβουλίες που μπορεί να οδηγήσει σε μη αποδοτική αξιοποίηση πόρων· ΕΥΚΑΙΡΙΕΣ · Η επιχείρηση Clean Sky μπορεί να αποτελέσει τη βάση οικοδόμησης ενός κοινού ευρωπαϊκού οράματος για την ανάπτυξη της περιβαλλοντικής έρευνας στην αεροναυτική · Ανάπτυξη νέων μοντέλων χρηματοδότησης · Δημοσιοποίηση των ευρύτερων κοινωνικοοικονομικών και περιβαλλοντικών επιπτώσεων όχι μόνο σε φορείς του τομέα της αεροναυτικής · Διερεύνηση συνεργειών και πιθανής διαγονιμοποίησης σε άλλους τομείς της βιομηχανίας · Δημιουργία ενός ευνοϊκού περιβάλλοντος για έργα επιπέδου 2 στο πλαίσιο του επόμενου ερευνητικού προγράμματος της ΕΕ || ΑΠΕΙΛΕΣ · Διαμόρφωση αρνητικής άποψης από ομάδες των ενδιαφερομένων · Έλλειψη προτεραιοτήτων κατά τη χορήγηση βασικών πόρων από βασικούς συντελεστές (εταίροι) με αποτέλεσμα να προκαλούνται ατέρμονες διαδικασίες: περιορισμός της εμβέλειας των έργων, αλλαγή χρονοδιαγραμμάτων… · Παράβλεψη βασικών αλλαγών στις ανάγκες της αγοράς της αεροναυτικής · Αλλαγές στη δομή της ευρωπαϊκής βιομηχανίας π.χ. νέες μορφές ιδιοκτησίας ή κοινοπραξίες Κυψέλες καυσίμου και υδρογόνο ΠΛΕΟΝΕΚΤΗΜΑΤΑ · Η βασική αρχή των ΣΔΙΤ στην πρωτοβουλία «Κυψέλες καυσίμου και υδρογόνο» εφαρμόστηκε με επιτυχία · Η κοινή επιχείρηση «Κυψέλες καυσίμου και υδρογόνο» εδραιώνεται ως κεντρικό στοιχείο του ευρωπαϊκού πεδίου των κυψελών καυσίμου και του υδρογόνου · Η κοινή επιχείρηση «Κυψέλες καυσίμου και υδρογόνο» αποδείχθηκε αποτελεσματικό μέσο για την επίτευξη συναίνεσης γύρω από στρατηγικά θεματολόγια έρευνας και την ενδεχόμενη αποδοτική αξιοποίηση του προϋπολογισμού για την έρευνα · Δημιουργήθηκαν ισχυρές κοινότητες στο εσωτερικό των ομάδων συμφερόντων και των ομάδων αντιπροσώπων · Διασφαλίζεται σταθερή ανάπτυξη που κατευθύνεται από τη βιομηχανία και συμβάλλει στην επίτευξη πιο μακροπρόθεσμων στόχων σε διάφορους κύκλους της οικονομικής δραστηριότητας · Εντυπωσιακή κινητοποίηση και συγκέντρωση πόρων και εμπειρογνωμοσύνης · Δημιουργία κρίσιμης μάζας για τον τομέα των εφαρμογών αυτοκινήτου · Σταθερός προϋπολογισμός με γνώμονα τη μακροπρόθεσμη ανάπτυξη και την προσέλκυση του ιδιωτικού τομέα · Ισχυρή συμμετοχή ενδιαφερομένων, και κυρίως δραστηριοποίηση της βιομηχανίας και συνεργασία με ομάδες αντιπροσώπων · Θεμελίωση και λειτουργία διακυβέρνησης · Η διαχείριση του έργου αντιμετωπίζεται θετικά από τους συντονιστές έργων || ΑΔΥΝΑΜΙΕΣ · Επαχθείς διοικητικοί κανόνες, κανονισμοί και έλεγχοι · Ελλιπής χρήση πόρων και ανισορροπία επιστημονικού και διοικητικού προσωπικού · Τα επίπεδα χρηματοδότησης των έργων είναι χαμηλότερα από τα επίπεδα που παρατηρούνται στο ΠΠ και απρόβλεπτα · Έλλειψη ταμείου εγγυήσεων για την στήριξη των οικονομικά αδύναμων ΜΜΕ · Μη συνεκτική προσέγγιση απέναντι στις σταθερές εφαρμογές και στις πρώιμες αγορές · Έλλειψη συντονισμού με εθνικά προγράμματα· άνιση συμμετοχή και προσήλωση των κρατών μελών στην κοινή επιχείρηση «Κυψέλες καυσίμου και υδρογόνο» · Ανεπαρκής προσαρμοστικότητα για τον επανακαθορισμό παρωχημένων στόχων · Περιορισμένες ανταλλαγές μεταξύ της κοινής επιχείρησης «Κυψέλες καυσίμου και υδρογόνο» και του βασικού ερευνητικού προγράμματος του ΠΠ · Ανεπαρκώς στοχευμένες στρατηγικές και προσπάθειες για τη δημοσιοποίηση και τη διάδοση των αποτελεσμάτων και μικρή προβολή · Ανεπαρκής παρακολούθηση και διαχείριση της γνώσης στα διάφορα επίπεδα έργων, προγραμμάτων και πολιτικών · Η ανάπτυξη των εγκάρσιων δραστηριοτήτων δεν σημείωσε σημαντική πρόοδο ΕΥΚΑΙΡΙΕΣ · Συμβολή στις κοινωνικές προκλήσεις της ΕΕ, όπως έχουν προσδιοριστεί στις πολιτικές για την ενέργεια, τις μεταφορές και την αλλαγή του κλίματος · Ανάληψη πρωταγωνιστικού ρόλου από την Ευρώπη σε έναν πολλά υποσχόμενο αναπτυσσόμενο τομέα · Πραγματική ευθυγράμμιση μεταξύ περιφερειακών, εθνικών και ευρωπαϊκών πρωτοβουλιών · Η αύξηση της προβολής διευκολύνει την είσοδο νέων φορέων και την πολιτική στήριξη · Προώθηση βέλτιστων πρακτικών και αύξηση της ενημέρωσης του κοινού και των φορέων χάραξης πολιτικής σε ολόκληρη την Ευρώπη για ζητήματα τεχνολογίας · Δημιουργία κοινού οράματος και κοινοποίησή του σε συμμετέχοντες και δικαιούχους · Ενθάρρυνση συντονισμένων και μεγάλης κλίμακας έργων εγκατάστασης και δημιουργίας υποδομών για την τεχνολογία κυψελών καυσίμου και υδρογόνου · Οι περιορισμοί των ηλεκτρικών οχημάτων μπαταρίας (BEV) ενδέχεται να στρέψουν το ενδιαφέρον της βιομηχανίας και των πολιτικών προς τα υβριδικά αυτοκίνητα με κυψέλες καυσίμου (FCEV) · Ενσωμάτωση μεγάλων ποσοτήτων ηλεκτρικής ενέργειας από ανανεώσιμες πηγές με τη χρήση υδρογόνου ως μέσου ενεργειακής αποθήκευσης · Η αλληλεπίδραση με άλλους κλάδους μπορεί να δημιουργήσει νέα πεδία ενδιαφέροντος για τις επιχειρήσεις, περιλαμβανομένων των ΜΜΕ · Συνέργειες και αλληλεπίδραση με άλλα προγράμματα από ολόκληρη την αλυσίδα αξίας || ΑΠΕΙΛΕΣ · Χαμηλές τιμές ενέργειας και ανεπαρκή μέτρα από τις ασκούμενες πολιτικές · Μετατόπιση της έμφασης προς τους στόχους που περιλαμβάνονται στις πολιτικές της ΕΕ για το κλίμα, για την ενέργεια και για την ανταγωνιστικότητα · Αδυναμία προσέλκυσης των αναγκαίων επενδύσεων για τον κλάδο των προμηθευτών και των υποδομών · Μη άρση τεχνικών εμποδίων σε ό,τι αφορά κυρίως τις επιδόσεις και το κόστος · Έλλειψη ανταγωνιστικότητας της ΕΕ ή υστέρηση έναντι της Ασίας και της Βόρειας Αμερικής στο άμεσο μέλλον · Έλλειψη ανοικτών αγορών για εξαγωγές (π.χ. Ασία) · Αδυναμία εφαρμογής των σχετικών κινήτρων για τη διείσδυση στην αγορά · Έλλειψη πολιτικής και πολιτικών στήριξης υπέρ των κυψελών καυσίμου και του υδρογόνου · Μικρή δημόσια αποδοχή από τους τελικούς χρήστες λόγω της αδυναμίας δημοσιοποίησης των οφελών στην κοινωνία και/ή λόγω ατυχημάτων · Μια παρατεταμένη οικονομική/χρηματοπιστωτική κρίση μπορεί να προκαλέσει την απώλεια του ενδιαφέροντος του δημόσιου και/ή ιδιωτικού τομέα · Ανακάλυψη ανταγωνιστικών τεχνολογιών · Μη συντονισμένα και μεμονωμένα προγράμματα επίδειξης σε επίπεδο ΕΕ, κρατών μελών και περιφερειών χωρίς να λαμβάνεται υπόψη η ανάπτυξη ενός προϊόντος, η εμπορευσιμότητά του και η δημιουργία υποδομών για ένα εμπορικό προϊόν Πρωτοβουλία για τα καινοτόμα φάρμακα ΠΛΕΟΝΕΚΤΗΜΑΤΑ · Αναγνωρίζεται ως κορυφαία παγκοσμίως ΣΔΙΤ στον τομέα της υγειονομικής περίθαλψης, ιδίως στις ΗΠΑ · Μοναδικό μοντέλο συνεργασίας για την κάλυψη μη ανταγωνιστικών ιατρικών αναγκών που δεν έχουν ακόμα ικανοποιηθεί (αντιμετωπίζονται δυσλειτουργίες της αγοράς) · Λειτουργεί καταλυτικά για την προσέλκυση ιδιωτικών επενδύσεων στην ευρωπαϊκή βιοφαρμακευτική Ε&Α · Υψηλής ποιότητας επιστημονικά αποτελέσματα και ακμάζοντα δίκτυα ακαδημαϊκών κοινοτήτων, ΜΜΕ και βιομηχανίας · Αύξησε το επίπεδο εμπιστοσύνης μεταξύ πολλών συναφών ομάδων ενδιαφερομένων, περιλαμβανομένων των ρυθμιστικών αρχών · Κρίσιμη μάζα εμπειρογνωμοσύνης για την αντιμετώπιση των πιο περίπλοκων προβλημάτων και αναγκών ιατρικής περίθαλψης σε ολόκληρο τον κύκλο Ε&Α · Κινητοποίηση πόρων με τη στήριξη συνεργειών και τη συμμετοχή πολλών ενδιαφερομένων · Πρωτοβουλία που καθοδηγήθηκε από τη βιομηχανία, υποστηρίχθηκε σημαντικά από τους διευθύνοντες συμβούλους των εταιρειών της ομοσπονδίας EFPIA και επικεντρώθηκε σε απτά αποτελέσματα || ΑΔΥΝΑΜΙΕΣ · Έλλειψη σαφούς, στοχευμένης επικοινωνιακής στρατηγικής· μικρή προβολή · Οι βασικοί δείκτες επιδόσεων δεν είναι αρκετά ώριμοι για να απεικονίζουν τις κοινωνικοοικονομικές επιπτώσεις · Ανεπαρκή κίνητρα για τις ΜΜΕ και συμμετοχή εταιρειών που δεν είναι μέλη της ομοσπονδίας EFPIA · Οι διαδικασίες και οι κανονισμοί εξακολουθούν να είναι υπερβολικά γραφειοκρατικοί · Δεν αξιοποιούνται πλήρως οι δυνατότητες των συμβουλευτικών φορέων · Έλλειψη ζήτησης από τα κράτη μέλη η οποία οδηγεί σε έλλειψη ευθυγράμμισης με πολιτικές και στρατηγικές των κρατών μελών · Ανεπαρκής ισορροπία μεταξύ επιστημονικών και διοικητικών καθηκόντων στο εκτελεστικό γραφείο της «Πρωτοβουλίας για τα καινοτόμα φάρμακα», η οποία υπογραμμίζει την ανάγκη για νέες δεξιότητες · Δεν δραστηριοποιούνται όλες οι εταιρείες της ομοσπονδίας EFPIA · Έλλειψη προγραμματισμού για τη βιωσιμότητα των έργων ΕΥΚΑΙΡΙΕΣ · Η αντιμετώπιση των ιατρικών προκλήσεων που δημιουργούνται από τη γήρανση του πληθυσμού και έχουν σοβαρές κοινωνικοοικονομικές επιπτώσεις βρίσκονται ολοένα και περισσότερο στο επίκεντρο των πολιτικών · Αξιοποίηση και άντληση διδαγμάτων από την «Πρωτοβουλία για τα καινοτόμα φάρμακα» ως δοκιμασμένου προτύπου που λειτουργεί καταλυτικά για τη συμμετοχή ενδιαφερομένων, π.χ. ασθενείς, ρυθμιστικές αρχές · Μεγιστοποίηση των δυνατοτήτων της «Πρωτοβουλίας για τα καινοτόμα φάρμακα» ως βάσης δημιουργίας ενός κοινού οράματος, π.χ. όσο αφορά την πολιτική στον τομέα της υγείας · Επέκταση του πεδίου εφαρμογής και προσέλκυση μη ευρωπαϊκών επενδύσεων στη βιοϊατρική Ε&Α · Διερεύνηση άλλων πιθανών επιλογών χρηματοδότησης όπως π.χ. επιχειρηματικά κεφάλαια και/ή δάνεια ΕΤΕπ · Περαιτέρω βελτίωση των συνθηκών Ε&Α στη βιοφαρμακευτική με την κατάργηση αγκυλώσεων και τη βελτίωση διαδικασιών, π.χ. στις κλινικές δοκιμές · Διερεύνηση δυνατοτήτων εξέλιξης άλλων τομέων και ενδιαφερομένων, π.χ. πληρωτές, αξιολογητές της τεχνολογίας υγείας · Ανάπτυξη νέων μοντέλων χρηματοδότησης για τη διερεύνηση των αποτελεσμάτων και την αύξηση της βιωσιμότητάς τους || ΑΠΕΙΛΕΣ · Μείωση της πολιτικής στήριξης προς την «Πρωτοβουλία για τα καινοτόμα φάρμακα» · Διαταραχή της ισορροπίας μεταξύ του προ-ανταγωνιστικού και του ανταγωνιστικού σταδίου · Έλλειψη συντονισμού με εθνικές πρωτοβουλίες η οποία οδηγεί σε μη αποδοτική αξιοποίηση των πόρων · Ανταγωνισμός από άλλες ΣΔΙΤ σε παγκόσμιο επίπεδο που οδηγεί στη μείωση του ενδιαφέροντος από τις εταιρείες · Αύξηση επαχθών ρυθμίσεων και περιορισμός των συστημάτων τιμολόγησης και αποζημίωσης · Απώλεια βασικού προσωπικού από την «Πρωτοβουλία για τα καινοτόμα φάρμακα» · Πτώση οικονομικής δραστηριότητας που οδηγεί σε έλλειψη χρηματοδότησης · Διαμόρφωση αρνητικής γνώμης από βασικές ομάδες ενδιαφερομένων (ασθενείς, πληρωτές, ρυθμιστικές αρχές) · Απώλεια του ανταγωνιστικού πλεονεκτήματος έναντι των νέων αναπτυσσόμενων οικονομιών (Κίνα, Βραζιλία) · Αμαύρωση της φήμης και μειωμένη στήριξη από την ΕΕ ως αποτέλεσμα των ελλιπών επιδόσεων · Μείωση της πολιτικής στήριξης για την «Πρωτοβουλία για τα καινοτόμα φάρμακα» ΠΑΡΑΡΤΗΜΑ III : Σύνθεση των επιτροπών εμπειρογνωμόνων αξιολόγησης Μέλη των επιτροπών εμπειρογνωμόνων αξιολόγησης || ΚΕ ΚΤΠ QUENTIN Francois (Πρόεδρος) (FR), Πρόεδρος του Διοικητικού Συμβουλίου της εταιρείας HUAWEI France και μέλος του γνωμοδοτικού συμβουλίου του ομίλου HUAWEI, μέλος συμβουλευτικής ομάδας του πρωθυπουργικού γραφείου. || CS BROUCKAERT Jean Francois (Εισηγητής) (BE), αναπληρωτής καθηγητής στο τμήμα στροβιλομηχανικής και πρόωσης του Ινστιτούτου Ρευστοδυναμικής von Karman (von Karman Institute) που εδρεύει στο Βέλγιο. || CS Ivonne HERRERA (NO), Ανώτερη επιστημονική υπάλληλος στο τμήμα ασφάλειας και προστασίας της μηχανικής λογισμικού του SINTEF ICT, με εικοσαετή και πλέον πείρα στον κλάδο και με ειδίκευση στη μηχανική των ηλεκτρονικών συστημάτων αεροσκαφών, στη συντήρηση, στη διαχείριση της εναέριας κυκλοφορίας και στις αναλύσεις ασφάλειας για τους κλάδους της αεροπορίας, του πετρελαίου και του φυσικού αερίου· μέλος της πρώτης επιτροπής ενδιάμεσης αξιολόγησης του 2010. || CS Enzo BERTOLINI (IT), Διευθυντής του Ιδρύματος Clément Fillietroz που διαχειρίζεται το Αστεροσκοπείο και το Πλανητάριο στην κοιλάδα της Aosta (ερευνητής αστροφυσικής και επικοινωνίας της επιστήμης για τους φοιτητές και το γενικό κοινό)· μέλος της πρώτης επιτροπής ενδιάμεσης αξιολόγησης του 2010. || CS Anneli Ojapalo (Πρόεδρος) (FI), Διευθύνουσα Σύμβουλος της συμβουλευτικής εταιρείας Ojapalo Consulting Oy και συντονίστρια του φινλανδικού προγράμματος κυψελών καυσίμου 2007-2013. || ΚΚΥ Nigel Lucas (Εισηγητής) (UK), ανεξάρτητος σύμβουλος με τριακονταετή και πλέον πείρα στον τομέα της ενέργειας· πρώην εκτελεστικός διευθυντής της εταιρείας Environmental Resources Management και καθηγητής στο κέντρο περιβαλλοντικής τεχνολογίας του Imperial College. || ΚΚΥ Helge Holm-Larsen (DK), εν ενεργεία διευθύνων σύμβουλος της ΜΜΕ TEGnology, πρώην διευθυντής της Topsoe Fuel Cell A/S. || ΚΚΥ Dirk De Keukeleere (BE), ανεξάρτητος σύμβουλος στον τομέα της τεχνολογίας μεταφορών και ενέργειας, πρώην ερευνητής/διευθυντικό στέλεχος του Φλαμανδικού Ινστιτούτου τεχνολογικής έρευνας στους τομείς των κυψελών καυσίμου, της αυτοκίνησης και της ενέργειας. || ΚΚΥ Jackie Hunter (Πρόεδρος) (UK) Διευθύνουσα Σύμβουλος της OI Pharma Partners Ltd. Η εταιρεία της έχει βοηθήσει εταιρείες και οργανισμούς να αναπτύξουν στρατηγικές ανοιχτής καινοτομίας και να υποστηρίξουν την υλοποίησή τους, ιδίως στην Ε&Α των βιοεπιστημών. Στο παρελθόν, η Jackie ήταν Α’ Αντιπρόεδρος της εταιρείας GlaxoSmithKline και επικεφαλής της ερευνητικής ομάδας της ομοσπονδίας EFPIA. Στην εταιρεία GSK η μονάδα της ολοκλήρωσε 17 κλινικές μελέτες για τη δυνατότητα υλοποίησης ισάριθμων τεχνολογιών. Επίσης, έχει διατελέσει μέλος διεθνών επιτροπών και ομάδων υλοποίησης πολιτικών στην Ε&Α του φαρμακευτικού τομέα. Ως μη εκτελεστική διευθύντρια δημόσιας εταιρείας και επιμελήτρια/διαχειρίστρια ακαδημαϊκών και άλλων οργανώσεων, διαθέτει ολοκληρωμένη άποψη για πολλές ομάδες ενδιαφερομένων. || ΠΚΦ Marcin Szumowski (Εισηγητής) (PL), Πρόεδρος & Διευθύνων Σύμβουλος της OncoArendi Therapeutics, ιδρυτής της BTM Mazovia. Μετά από μια πετυχημένη ερευνητική σταδιοδρομία στις Ηνωμένες Πολιτείες, ο Marcin Szumowski συνεργάζεται από το 2000 με εταιρείες μεταφοράς τεχνολογίας και με νεοσύστατες επιχειρήσεις και είναι συνιδρυτής και διευθυντής τριών νεοσύστατων επιχειρήσεων, μεταξύ άλλων της εισηγμένης πλέον στο χρηματιστήριο Medicalgorithmics S.A., της οποίας υπήρξε Πρόεδρος και Διευθύνων Σύμβουλος την περίοδο 2005-2010. Από το 2001, είναι επικεφαλής του γραφείου διεθνών σχέσεων και διαχείρισης έργων στο Ινστιτούτο πειραματικής βιολογίας Nencki. Έχει υπάρξει μέλος της επιτροπής ανεξάρτητων εμπειρογνωμόνων η οποία συνεπικουρεί την Ευρωπαϊκή Επιτροπή με την εκτίμηση επιπτώσεων της «Πρωτοβουλίας για τα καινοτόμα φάρμακα 2» (ΠΚΦ2). || ΠΚΦ Ο Tom Andersen (DK) είναι επικεφαλής του περιφερειακού γραφείου της Ευρωπαϊκής Τράπεζας Επενδύσεων για την Εγγύς Ανατολή το οποίο εδρεύει στο Κάιρο και ανεξάρτητος σύμβουλος. Μέχρι πριν από έναν χρόνο, ήταν αναπληρωτής οικονομικός σύμβουλος της Ευρωπαϊκής Τράπεζας Επενδύσεων με ειδίκευση στην αξιολόγηση της οικονομικής βιωσιμότητας έργων Ε&Α και των πράξεων χρηματοδότησης έργων στον φαρμακευτικό και στον χημικό τομέα. Στο παρελθόν, είχε εργαστεί σε έναν βιομηχανικό όμιλο ως υπεύθυνος αγορών και μεταβιβάσεων επιχειρήσεων καθώς επίσης και στη Novo Nordisk, μια φαρμακευτική εταιρεία που έχει έδρα στην ΕΕ. Στην εταιρεία αυτή αξιολογούσε και κατάρτιζε εκθέσεις για τα φάρμακα που εφευρίσκονταν στο εσωτερικό της και για την εταιρική ανάπτυξη. Ήταν μέλος της πρώτης επιτροπής ανεξάρτητων εμπειρογνωμόνων αξιολόγησης της κοινής επιχείρησης «Πρωτοβουλία για τα καινοτόμα φάρμακα» (ΚΕ ΠΚΦ). || ΠΚΦ Bart Wijnberg (NL) – πριν συνταξιοδοτηθεί, ο Bart Wijnberg εργάστηκε στο ολλανδικό Υπουργείο Υγείας, Κοινωνικής Πρόνοιας και Αθλητισμού όπου είχε αρμοδιότητες για την ανάθεση της σημαίνουσας έκθεσης της ΠΟΥ σχετικά με τα «Φάρμακα προτεραιότητας για την Ευρώπη και τον κόσμο ενόψει του ΠΠ7», καθώς επίσης και για την ίδρυση του «Top Institute Pharma (TI Pharma)», που αποτελεί αποτέλεσμα ΣΔΙΤ. Ήταν μέλος της «Ομάδας επαφής κρατών μελών, υποψήφιων και συνδεδεμένων κρατών για την ΠΚΦ» και της πρώτης ομάδας ανεξάρτητων εμπειρογνωμόνων αξιολόγησης της κοινής επιχείρησης ΠΚΦ. || ΠΚΦ Η Maria Rosaria Di Nucci (IT) είναι ανώτερη ερευνήτρια του ερευνητικού κέντρου περιβαλλοντικής πολιτικής του Freie Universität Berlin και ανεξάρτητη σύμβουλος. Εργάζεται στους τομείς της περιβαλλοντικής και ενεργειακής πολιτικής και της αξιολόγησης πο